Afkastnydelsesret - rette indkomstmodtager udbytte - gaveafgift - Skat.dk\n30 Mar 2022 14:09\n22 Mar 2022 08:16\nAfkastnydelsesret - rette indkomstmodtager udbytte - gaveafgift\nSpørger ønskede at gennemføre en spaltning af sit nuværende holdingselskab til to nye selskaber, hvoraf det ene selskab skulle etableres med en likvid formue, der placeres i en portefølje af værdipapirer. Det årlige nettoafkast efter selskabsskat skulle udloddes på den ordinære generalforsamling i selskabet. Spørger ønskede at udstede gavebreve til sine børnebørn, hvor de tillægges retten til at modtage alle udloddede udbytter frem til Spørgers død eller frem til et barnebarns død, hvis dette måtte indtræffe først.\nSkatterådet kunne ikke bekræfte, at Spørger ikke var skattepligtig af det udloddede udbytte.\nSkatterådet kunne bekræfte, at Spørgers børnebørn var fritaget for gaveafgift af den kapitaliserede værdi af afkastnydelsesretten på det tidspunkt, hvor afkastnydelsesretten blev etableret.\nSkatterådet kunne ligeledes bekræfte, at Spørgers børnebørn ville blive skattepligtige af de fremtidige udbetalinger af udbytter som personlig indkomst.\nSkatterådet kunne ikke besvare spørgsmålet om betydning af fastlæggelse af selskabets investeringsstrategi.\nBoafgiftslovens § 24, stk. 1\nSkatteforvaltningslovens § 23\nSkatteforvaltningslovens § 24, stk. 2\nDen juridiske vejledning 2022-1, afsnit C.B.2.15.1\nDen juridiske vejledning 2022-2, afsnit C.B.2.1.5.5\nKan Skatterådet bekræfte, at Spørger ikke er skattepligtig af udbytte udloddet fra et nystiftet selskab, C ApS, som Spørger ejer 100 procent, såfremt Spørger på forhånd har forpligtet sig til at overføre det udloddede udbytte til sine børnebørn som en afkastnydelsesret, når formuen i det nystiftede selskab placeres i værdipapirer, og nettoafkastet efter omkostninger og selskabsskat af disse værdipapirer udloddes som udbytte?\nKan Skatterådet bekræfte, at børnebørnene er fritaget for boafgift efter boafgiftslovens § 24 af den kapitaliserede værdi af afkastnydelsesretten på det tidspunkt, hvor afkastnydelsesretten etableres?\nKan Skatterådet bekræfte, at børnebørnene vil blive skattepligtige af udbyttet som personlig indkomst efter personskattelovens § 3, hvis afkastnydelsesretten løber til Spørgers eller et barnebarns død?\nKan Skatterådet bekræfte, at det ikke har nogen betydning for besvarelsen af spørgsmål 1-3, hvordan investeringsstrategien i selskabet fastlægges?\nSpørger har gennem en årrække opbygget en formue gennem driften af sin virksomhed A A/S, som delvist er blevet generationsskiftet til Spørgers børn. Ved siden af den driftsaktive gren af virksomheden ejer Spørger 100 procent af anparterne i B ApS, som har en egenkapital på ca. 40 mio. kr., hvoraf en væsentlig del er placeret i børsnoterede værdipapirer.\nSpørger har allerede tilgodeset sine 4 børn i forbindelse med det gennemførte generationsskifte og ønsker nu at tilgodese sine pt. 13 mindreårige børnebørn med en del af afkastet fra værdipapirbeholdningerne.\nSpørger påtænker at give sine børnebørn en gave i form af en afkastnydelsesret, hvor børnebørnene i ligeligt omfang skal dele det afkast, der løbende opstår på baggrund af den kapital, der er investeret i værdipapirerne. Afkastnydelsesretten skal ophøre ved Spørgers død eller ved et barnebarns død, hvis dette måtte indtræffe først.\nSpørger ønsker at gennemføre en skattefri spaltning af sit nuværende B ApS til to nye selskaber, hvoraf det ene nye selskab C ApS skal etableres med en likvid formue på fx 15 mio. kr.\nFormuen i det udskilte C ApS placeres i en portefølje af værdipapirer fx udloddende investeringsforeninger eller børsnoterede aktier, hvor årets nettoafkast (modtagne udlodninger samt realiserede aktieavancer fratrukket omkostninger til selskabets drift) efter selskabsskat udloddes på den ordinære generalforsamling i C ApS.\nUdbytteudlodningen vil således udgøre nettobetalingen af udlodninger samt realiserede avancer fra værdipapirerne fratrukket omkostninger til selskabets drift herunder almindelige driftsomkostninger, udgifter til revision m.v. I år med negativt afkast eller med udelukkende urealiserede avancer eller i år, hvor omkostningerne overstiger de realiserede avancer, vil der ikke ske nogen udlodning. Med andre ord er det hensigten, at grundformuen i selskabet skal forblive på 15 mio. kr., mens afkastet derover udloddes.\nSelskabet vil indeholde udbyttekildeskat og betale nettoudbyttet til Spørger, som overfører nettoudbyttet tillagt det indeholdte kildeskattebeløb til modtagerne af afkastnydelsesretten, jf. nærmere nedenfor om beskatningen af udbyttet hos Spørger.\nBørnebørnene vil modtage et gavebrev, hvor de bliver tillagt en afkastnydelsesret, som giver dem retten til at modtage alle udloddede udbytter frem til Spørgers død eller frem til et barnebarns død, hvis dette måtte indtræffe først.\nI gavebrevene til børnebørnene vil investeringsstrategien såvel som mekanismen for udlodning af nettoudbyttet efter selskabsskat og indeholdelse af udbyttekildeskat blive detaljeret beskrevet, ligesom afkastnydelsesretten vil blive noteret i selskabets ejerbog. Afkastnydelsesretten vil blive formuleret på en måde, hvor børnebørnene har erhvervet endelig ret til udbyttet straks udbytteudlodningen er blevet vedtaget på selskabets generalforsamling, men hvor betalingstidspunktet vil være styret af, hvor hurtigt udbyttet praktisk kan overføres.\nI den konkrete situation ønsker Spørger via ensidige gavedispositioner at begunstige sine børnebørn ved at overføre det afkast, der genereres på en del af Spørgers indirekte ejede værdipapirbeholdning. Der er således ikke tale om et led i en gensidigt bebyrdende aftale, men en ensidig overførsel af et afkast til Spørgers børnebørn. Afkastnydelsesretten skal ophøre ved Spørgers død eller ved et barnebarns død, hvis dette måtte indtræffe først.\nSpørger vil fortsat bevare den frie råderet over selve formuen (det indirekte ejede værdipapirdepot i selskabet) i forbindelse med ændringer i investeringsstrategien, køb og salg af enkelte værdipapirer mv. men vil respektere, at børnebørnene skal modtage afkastet ved at kanalisere nettoafkastet ud af selskabet via udbytteudlodninger, som derefter overføres til børnebørnene. Afkastnydelsesretten svarer derfor til det, der i Den juridiske vejledning 2022-1, afsnit C.B.2.15.1 beskrives som en "rentenydelse med udlagt kapitalejer uden båndlæggelse".\nDen løbende beskatning af rente- og afkastnydelsesretter er baseret på en langvarig praksis og fremgår ikke af lovgivningen, jf. Den juridiske vejledning 2022-1, afsnit C.B.2.15.1., hvoraf fremgår følgende:\n"Kapitalejeren [Spørger] skal beskattes af de indtægter, som tilfalder kapitalen. Det gælder både renter, udbytter, og gevinster omfattet af aktieavancebeskatningsloven eller kursgevinstloven. Indtægterne beskattes som om indtægterne i øvrigt tilfaldt kapitalejer personligt. Det vil sige, at fx gevinster og udbytter mv. vedrørende aktier beskattes som aktieindkomst, og renter, kursgevinst og afkast på aktieavancebeskatningslovens § 19-aktier beskattes som kapitalindkomst. (…)\nDa kapitalejeren [Spørger] har mulighed for at råde over kapitalen, fordi den ikke er båndlagt, er der reelt tale om formueoverførsel direkte fra kapitalejeren til rentenyderen [børnebørnene]. Rentenyderen [børnebørnene] skal efter Skattestyrelsens opfattelse beskattes som personlig indkomst efter PSL § 3 eller evt. som gave.\nHvis rentenyderen [børnebørnene] er tillagt retten til hele afkastet eller en del af dette, er det Skattestyrelsens opfattelse, at kun rentenyderen [børnebørnene] skal beskattes af det modtagne beløb, da der ellers sker dobbeltbeskatning. Efter Skattestyrelsens opfattelse skal kapitalejeren [Spørger] kun beskattes af det nettoafkast, der tilgår kapitalen fratrukket den del, der udbetales til rentenyderen [børnebørnene]."\nI den beskrevne praksis tillægges det ikke nogen betydning, hvordan kapitalen er sammensat, herunder om kapitalen består af aktier, obligationer, fordringer eller aktieavancebeskatningslovens § 19-aktier. Der stilles således ingen kvalitative krav til, hvordan kapitalen er sammensat, eller hvordan kapitalen forvaltes. Den beskrevne praksis beskriver tværtimod, at beskatningen af kapitalejeren, her Spørger, følger de skatteregler den konkrete kapital er undergivet, fx beskattes udbytte som aktieindkomst efter personskattelovens § 8 a.\nDerved er det efter vores vurdering følgelig uden betydning for besvarelsen af spørgsmål 1, om Spørger modtager udbytte fra et selskab med en fleksibel investeringsstrategi, fra et selskab, som har placeret midlerne i en konkret specificeret portefølje, hvor nettoafkastet udloddes krone-for-krone, da udbyttet uanset hvad skal behandles som aktieindkomst efter personskattelovens § 8 a, hvis Spørger blot modtager udbyttet/afkastet og selv beholder afkastet.\nHvis Spørger i stedet giver afkald på retten til afkastet ved en afkastnydelsesret, fremgår det tydeligt af den beskrevne praksis, at kapitalejeren, her Spørger, ikke skal beskattes af afkastet, hvis afkastet straks tilfalder rentenyderen, her børnebørnene. I den konkrete situation vil afkastnydelsesretten blive formuleret på en måde, hvor børnebørnene har erhvervet endelig ret til udbyttet straks udbytteudlodningen er blevet vedtaget/er juridisk bindende, men hvor betalingstidspunktet vil være styret af, hvor hurtigt udbyttet praktisk kan overføres. Afkastet vil straks tilfalde børnebørnene, idet formuleringen i Den juridiske vejledning "straks tilfalde" efter vores vurdering vil betyde det samme som "erhvervet endelig ret".\nBeskatningen af afkastet skal derfor i stedet ske hos rentenyderen, her børnebørnene, som efter Skattestyrelsens opfattelse, jf. Den juridiske vejledning 2022-1, afsnit C.B.2.15.1, skal beskattes som personlig indkomst efter personskattelovens § 3 eller som gave.\nDet er derfor vores opfattelse, at spørgsmål 1 bør besvares med "Ja".\nI spørgsmål 2 ønskes Skatterådets bekræftelse af, at børnebørnene ikke skal betale boafgift på det tidspunkt, de modtager rentenydelsesretten.\nBoafgiftslovens § 24 bestemmer, at den kapitaliserede værdi af indtægtsnydelser er fritaget for boafgift på det tidspunkt, hvor tilsagnet om indtægtsnydelsesretten gives.\nI denne bestemmelse skelnes der ikke mellem forskellige typer af indtægtsnydelser, og derfor vil indtægtsnydelser i form af udbytteafkast, renteafkast, aktieafkast, kursgevinster mv., som børnebørnene i denne situation vil have modtaget retten til i henhold til de gavebreve, de vil modtage, være omfattet af bestemmelsen.\nDet er derfor vores opfattelse, at spørgsmål 2 bør besvares med "Ja".\nDen juridiske vejledning 2022-1, afsnit C.B.2.15.1 anfører ikke nærmere, hvornår det kan komme på tale, at det årlige afkast er omfattet af boafgiftslovens regler om gaveafgift i § 22 som en gave fremfor beskatning som personlig indkomst efter personskattelovens § 3.\nVed spørgsmål 3 ønskes det bekræftet, at børnebørnene er skattepligtige som personlig indkomst, når afkastnydelsesretten løber frem til Spørgers eller barnebarnets død.\nDet er i denne sammenhæng relevant at se nærmere på Højesterets dom i SKM2009.27.HR. Sagen vedrørte beskatningen af en modtager af en fri bolig. I sagen havde en søn på markedsmæssige vilkår erhvervet sin moders bolig og efterfølgende udlejet boligen til moderen for en årlig leje af 1 kr. Markedslejen blev efter forhandling mellem sønnen og skattemyndighederne fastsat til en årlig leje på 98.000 kr., som blev tillagt sønnens indkomst, men som modsvaredes af et fradrag efter ligningslovens § 12, stk. 5.\nHøjesterets dom omfatter de skatte- og gaveafgiftsmæssige forhold for moderen, idet skattemyndighederne anså lejefordelen som en skattepligtig indkomst, selvom der forelå en vederlagsfri formueoverførsel mellem søn og moder, som sædvanligvis er pålagt gaveafgift.\nHøjesteret når frem til, at moderen er indkomstskattepligtig af den årlige værdi af brugsretten. Dét, som imidlertid er interessant i dommen, er, at Højesteret - med klare præmisser - lader den skattemæssige behandling af modtageren afhænge af, om brugsretten er ydet uopsigeligt, hvor der i så fald skal ske indkomstbeskatning, eller om den i stedet er ydet "indtil videre", hvor beskatningen af den årlige værdi hos modtageren i stedet skal ske efter reglerne i boafgiftslovens § 22 på 15 procent og med tilhørende årligt bundfradrag. Højesteret anfører således bl.a.:\n"Et forpligtende tilsagn om en uopsigelig ret til fri bolig indebærer, dels at der foreligger en gave i form af en brugsnydelse, som i sig selv er afgiftsfri efter boafgiftslovens § 24, dels at gavens løbende afkast er indkomstskattepligtigt i medfør af statsskattelovens § 4, litra b, om »vederlagsfri benyttelse af andres rørlige eller urørlige gods«, eller § 4, litra c, om »aftægt og deslige«. Har fri bolig derimod alene været stillet til rådighed indtil videre, må de fordele, som er opnået herved, anses som gaver ydet i de enkelte indkomstår, og er den begunstigede omfattet af personkredsen nævnt i boafgiftslovens afsnit II, følger det herefter af statsskattelovens § 5, litra b, at gaverne ikke er undergivet indkomstskattepligt.\nA har i de omhandlede indkomstår haft fri bolig i ejendommen E, som tilhører hendes søn, B. Afgørende for sagens udfald er, om A herved har udnyttet en gave, som er ydet hende i form af en uopsigelig ret til fri bolig, eller om hun alene har haft fri bolig stillet til rådighed indtil videre."\nVi henviser i øvrigt også til TfS1996,245, der indeholder et ministersvar fra skatteministeren, hvor det anføres:\n"Efter § 22 i lov nr. 426 af 14/6 1995 om afgift af dødsboer og gaver (boafgiftsloven) kan forældre for et kalenderår modtage gaver til en samlet værdi af 41.100 kr. af deres børn. Kan værdien af den fri bolig indeholdes i dette beløb, vil forældre således ikke skulle svare gaveafgift af at bo i en bolig stillet til rådighed af deres børn."\nHøjesteretsdommen er kommenteret af professor Jan Pedersen i en artikel i RR.SM.2009.46, som anfører, at dommens præmisser ikke giver tilslutning til den foreliggende administrative praksis, hvorefter ydelse af hel eller delvis fribolig i alle tilfælde udløser skattepligt hos modtageren selv, hvis boligretten ydes inden for gaveafgiftskredsen.\nDet er vores opfattelse, at Højesteretsdommen kan overføres til andre løbende ydelser end retten til fri bolig fx en afkastnydelsesret, idet statsskattelovens § 4, litra c, hjemler en generel beskatning for gaver:\n" ... Understøttelser, Klosterhævninger, Livrente, Overlevelsesrente, Aftægt og deslige."\nDet er således ikke en særlig beskatningshjemmel for brugsrettigheder. Tilsvarende er undtagelsen i statsskattelovens § 5, litra b, ikke begrænset til brugsrettigheder, men derimod en generel undtagelse fra indkomstbeskatning:\n"gaver, der falder ind under afsnit II i lov om afgift af dødsboer og gaver, samt formueforøgelse, som hidrører fra arv og forskud på falden arv eller fra indgåelse af ægteskab, udbetaling af livsforsikringer, brandforsikringer og deslige;"\nDette er efter vores opfattelse også forklaringen på, at der i Den juridiske vejledning 2021-2, afsnit C.B. 2.15.1 står (Spørgers repræsentants fremhævelse): "beskattes som personlig indkomst efter personskattelovens § 3 eller evt. som gave."\nNår det antages, at Højesterets dom også kan anvendes på bl.a. indtægtsnydelser, så er følgende forhold vigtige:\nAt der foreligger en retlig forpligtelse for Spørger således at dobbeltbeskatningen kan undgås ved, at Spørger ikke beskattes af det udbytte (Skattestyrelsen har korrigeret "udbytteskat" til "udbytte"), der tilfalder børnebørnene,\nAt indtægtsnydelsen løber "indtil videre". Jan Pedersen anfører, at man stadig kan være underlagt gaveafgiftsbeskatning, hvis man har bestemt følgende: "Dette er heller ikke tilfældet, når boligretten er uopsigelig i en på forhånd fastlagt årrække eller i en ikke nærmere bestemt årrække, som dog ikke overstiger 6-8 år."\nDet daværende SKAT udstedte et styresignal (SKM2009.284.SKAT) for at håndtere genoptagelse på baggrund af dommen, hvori det bl.a. anføres:\n"I tilfælde hvor den fri bolig alene har været stillet til rådighed indtil videre, f.eks. ved en almindelig lejekontrakt på opsigelsesvilkår, skal de fordele, som opnås herved, anses som gaver ydet i de enkelte indkomstår, og er den begunstigede omfattet af personkredsen nævnt i boafgiftslovens afsnit 11 skal der ikke svares indkomstskat, men gaveafgift, hvis det årlige afgiftsfri bundbeløb overskrides."\nSom anført ovenfor er det vores opfattelse, at Højesteretsdommen også kan udstrækkes til andre løbende ydelser, fx en afkastnydelsesret.\nDet er derfor vores opfattelse, at formuleringen anvendt i Den juridiske vejledning lægger op til, at "beskatningen" skal ske efter boafgiftslovens regler, når rentenyderen, her børnebørnene, er omfattet af den kreds af modtagere, som er oplistet i boafgiftslovens § 22, hvis afkastnydelsesretten løber "indtil videre", mens beskatningen skal ske som personlig indkomst, hvis afkastnydelsesretten løber til Spørgers eller børnebørnenes død.\nFor god ordens skyld bemærker vi, at beskatningen af afkastet ikke vil blive berørt af bestemmelsen i kildeskattelovens § 5, stk. 2, om, at afkastet skal beskattes hos giveren, idet bestemmelsen kun vedrører gaver herunder indtægtsnydelser fra forældre, stedforældre eller plejeforælder og ikke gaver mv. fra bedsteforældre, som det er tilfældet her.\nDerfor bør spørgsmålene 3 besvares med "Ja".\nSom beskrevet ovenfor er det hensigtsmæssigt, at selskabet frit kan foretage investeringer i de værdipapirer, der forventeligt vil få det bedste afkast både i forhold til placeringer i konkrete værdipapirer (uanset art) og timing i forhold til, hvornår papirer købes og sælges.\nHovedtanken er at udlodde afkast af investeringerne til børnebørnene, men for at kunne gøre dette på en hensigtsmæssig måde er det nødvendigt, at der er en fleksibilitet i forhold til at kunne realisere værdipapirer, således at afkastet af værdipapirporteføljen efter skatter og omkostninger kan udloddes til børnebørnene.\nDet er vores opfattelse, at det ikke har nogen betydning for besvarelsen af spørgsmål 1-3, hvordan værdipapirporteføljen håndteres i selskabet. Derfor bør spørgsmål 4 besvares med "Ja".\nSpørgers repræsentants høringssvar af 23. februar 2022\nVi har modtaget Skattestyrelsens udkast til den sagsfremstilling, der skal fremsendes til Skatterådets vurdering i forbindelse med vores anmodning om bindende svar for vores kunde.\nVi er ikke enige i Skattestyrelsens opfattelse i forhold til det stillede spørgsmål 1, hvor Skattestyrelsen foreslår at indstille, at spørgsmål 1 besvares med et "nej".\nSpørgsmål 1 går på, om Spørger er skattepligtigt af udbytte udloddet fra C ApS, såfremt Spørger på forhånd har forpligtet sig til at overføre det udloddede udbytte til sine børnebørn som en afkastnydelsesret.\nDet er vores klare opfattelse, at Spørger i denne situation vil være omfattet af den praksis, der er beskrevet i Den juridiske vejledning 2022-1, afsnit C.B.2.15.1, hvorefter Spørger ikke skal beskattes af udbyttet, fordi beskatningen sker hos modtagerne af afkastnydelsesretten (her Spørgers børnebørn). Derved sker der ikke en utilsigtet økonomisk dobbeltbeskatning.\nSkattestyrelsen lægger op til, at Spørger skal beskattes samtidig med, at modtagerne af afkastnydelsesretten også vil blive beskattet af afkastet (jf. svaret på spørgsmål 3).\nSkattestyrelsen anerkender, at den påtænkte disposition skal behandles som en rentenydelsesret jf. kommentaren i tredjesidste afsnit på side 8 i udkastet til sagsfremstillingen. Dog anser Skattestyrelsen ikke Spørger for at være omfattet af den praksis, der er beskrevet i Den juridiske vejledning 2022-1, afsnit C.B.2.15.1 om rentenydelser "med udlagt kapitalejer uden båndlæggelse".\nSkattestyrelsen mener ikke, at en kapitalejer selv kan etablere en rentenydelse og herefter være omfattet af den praksis, der er gældende for rentenydelse med udlagt kapitalejer uden båndlæggelse.\nHerefter argumenterer Skattestyrelsen for, at spørgsmål 1 skal besvares ud fra en fortolkning af ligningslovens § 16 A, stk. 2, nr. 1., hvorefter udbytte efter Skattestyrelsens opfattelse altid skal beskattes hos den aktuelle ejer af de anparter udlodningen knytter sig til.\nVi forstår Skattestyrelsens besvarelse således, at den i Den juridiske vejledning 2022-1, afsnit C.B.2.15.1 beskrevne praksis ville have fundet anvendelse, hvis rente-/afkastnydelsesretten var blevet etableret på en måde, hvor kapitalejeren havde modtaget kapitalen (her anparterne i C ApS) ved f.eks. en gave inklusive forpligtelsen til at videreformidle udbyttet til modtagerne af rentenydelsesretten (i dette tilfælde børnebørnene).\nDermed må en naturlig følge være, at Skattestyrelsen rent faktisk anerkender, at udbyttet ikke altid skal beskattes hos den aktuelle ejer af anparterne efter ligningslovens § 16 A, stk. 2 nr. 1. hvis rentenydelsesretten efter Skattestyrelsens fortolkning lever op til at være en "rentenydelse med udlagt kapitalejer uden båndlæggelse".\nDenne situation kan illustreres ved følgende alternative eksempel:\nHvis Spørger overdrog anparterne i C ApS til sine børn ved en gave, men med den indskrænkende betingelse, at børnene var forpligtede til at videreformidle udbyttet til Spørgers børnebørn, da ville børnebørnene, som vi tolker Skattestyrelsens argumentation, have modtaget en rentenydelse med en udlagt kapitalejer (Spørgers børn) uden båndlæggelse.\nVi må forstå, at Spørgers børn i det opstillede alternative eksempel efter Skattestyrelsens opfattelse vil være omfattet af den beskrevne praksis i Den juridiske vejledning 2022-1, afsnit C.B.2.15.1, fordi Spørgers børn ikke selv har etableret rentenydelsesretten, men blot er "udlagt kapitalejer uden båndlæggelse". Dermed vil konsekvensen være, at Skattestyrelsen i et sådant eksempel ikke vil fastholde, at udbyttet skal beskattes hos Spørgers børn, men kun hos Spørgers børnebørn jf. besvarelsen af spørgsmål 3.\nVi er imidlertid ikke enige i Skattestyrelsens opfattelse af, at en kapitalejer ikke selv kan etablere en rentenydelsesret og være omfattet af den praksis, der er beskrevet i Den juridiske vejledning 2022-1, afsnit C.B.2.15.1.\nDer er ikke i de almindelige civilretlige regler (obligationsretten såvel som arveretten) nogle indikationer på, at en kapitalejer ikke selv skulle kunne vælge at etablere en rentenydelsesret, hvor afkastet af en kapital ved gave overdrages til børnebørn og selv bevare ejerskabet til selve kapitalen. Ligeledes er der ikke nogen fortolkningsbidrag i boafgiftslovens § 24 om rentenydelsesretter eller forarbejderne hertil, som indikerer at en kapitalejer ikke selv skulle kunne etablere en rentenydelsesret, hvor kapitalejeren bevarer de fulde ejerrettigheder til kapitalen jf. nærmere herom nedenfor. Af forarbejderne til L212 om ændring af boafgiftslovens § 24 fremgår det, at en kapitalejer kan vælge enten 1) at overdrage afkastet til en kapital uden at overdrage kapitalen, 2) at overdrage såvel kapitalen som afkastet på kapitalen eller 3) overdrage selve kapitalen men beholde afkastet heraf. Vi mener derfor ikke, at Skattestyrelsens argument om, at en kapitalejer ikke selv kan etablere en rentenydelsesret, hvor ejerrettighederne bevares (udlagt kapitalejer) kan underbygges.\nSkattestyrelsen synes at forudsætte, at formuleringen af begrebet "udlagt kapitalejer" i Den juridiske vejledning 2022-1 kræver, at der sker en udlægning af kapitalen, forstået som en aktiv handling eksempelvis ved en overdragelse af selve kapitalen (her anparterne i C ApS) som gave eller på anden måde. Det er efter vores klare opfattelse ikke en korrekt fortolkning, idet begrebet "udlagt kapitalejer uden båndlæggelse" skal forstås på en helt anden måde jf. forklaringen nedenfor.\nDen skattemæssige behandling af dispositionen skal baseres på det civilretlige grundlag, som i dette tilfælde er formueretlige regler vedr. gavedispositioner. Kernen i problemstillingen er således, hvorvidt der er en aktuel ejer af en kapital, hvor afkastet kan beskattes, eller om der ikke er en aktuel ejer, hvorfor afkastet således ikke kan beskattes.\nI dansk ret er det kun muligt at båndlægge kapitaler ved arv efter arvelovens kapitel 9 og 10 eller ved en gave jf. f.eks. Lærebog om Indkomstskat, side 733 (kopi vedlagt). Der er således ikke mulighed for selvbåndlæggelse. Hvis der var mulighed for selvbåndlæggelse ville man kunne bringe sig i en situation, hvor man ikke kunne disponere over kapitalen og dermed ville der ikke være nogen aktuel ejer (skattesubjekt), som skal tåle en beskatning af afkastet.\nI Den juridiske vejledning 2022-1, afsnit C.B.2.15.1 sondrer man mellem kapital, der ikke er båndlagt (som i Spørgers konkrete situation) og kapitaler, der er båndlagt, hvor der efter praksis ikke kan ske beskatning af afkastet som følge af, at kapitalejeren ikke kan råde over kapitalen og kapitalen ikke i sig selv kan anses som et selvstændigt skattesubjekt.\nDen juridiske vejledning 2022-1, afsnit C.B.2.15.1, definerer i et specifikt afsnit, hvad der skal forstås ved en kapitalejer. Her konkluderes der, at en kapitalejer er den, som kan disponere over kapitalen f.eks. ved testamente. Det afgørende er således ejerrettighederne, hvilke ikke er til stede, hvis kapitalen er båndlagt.\nI afsnittet fokuseres der ikke på, hvad man skal forstå ved ordet "udlagt". Ordet "udlagt" er et meget gammelt udtryk og skal forstås som "bestemt som". I Den Danske Ordbog er betydningen eksemplificeret ved, at et område kan være udlagt f.eks. i en lokalplan til en bestemt anvendelse, eller at en mark er udlagt til græs i en markplan. Nedenstående citat fra Ordbog over det danske Sprog viser samme sproglige fortolkning.\n"2.3) (jf. II. Lægge (ud) 46.6 især jur., emb.) m.h.t. areal: lægge ud til en vis brug. (ofte i forb. m. præp. til). Ved enhver Gaard er .. to Tønder Land udlagt til Køkkenhave. Molb. BfS. I.173. MøllH.I.244. De talte om alle Martens’ Foretagender om Køb og Salg og udlagt Byggegrunde. Bang.S.47. JurFormularbog.5343. Følgende Vejstrækninger udlægges som Hovedfærdselsaarer og betegnes "Hovedveje". Bek.nr.7420/31937.§1,1. spec."\nDer ligger således ikke i den sproglige betydning af ordet, at der skal være en handling i form af en overdragelse af kapitalen og dermed en "udlægning".\nBetydningen af ordet "udlagt" skal i denne sammenhæng forstås som, at rettighederne over kapitalen er udlagt til kapitalejeren, hvilket betyder, at den til enhver tid værende ejer af kapitalen har en ejers beføjelser til at kunne råde over selve kapitalen; det kunne være ved testation eller ved overdragelse af aktivet, og dermed kan afkastet rent faktisk beskattet. Relevansen heraf er gennemgået nedenfor.\nDenne fortolkning understøttes af den praksis, der var omkring formueskattereglerne tilbage før 1996, hvor kapitaler, hvorpå der hvilede rentenydelsesretter kun skulle regnes med i formueskattegrundlaget såfremt der var en kapitalejer med sædvanlige ejerrettigheder. I bogen "Formuebeskatning" af René Mikkelsen og Elisabeth Rask Jørgensen, side 83 (kopi vedlagt) bruger man udtrykket "Rentenydelseskapitaler uden bestemt (Spørgers repræsentants fremhævning) kapitalejer er derfor i princippet altid fritaget for formueskat". Man bruger ikke udtrykket "udlagt" kapitalejer, fordi det afgørende er, hvorvidt der er en aktuel kapitalejer med ejerbeføjelser eller ej, og ikke om der sker en udlægning af et aktiv ved f.eks. en gavedisposition.\nDer er en række bindende svar, der vedrører forskellige sammenlignelige situationer, hvor rentenydelsesretter og udbetalinger fra visse trusts mv. alle blev vurderet ud fra, om der var en aktuel ejer af kapitalen eller ej. Der, hvor der var ikke var en aktuel ejer, kunne der ikke ske beskatning af afkastet, og der, hvor der var en aktuel ejer, kunne der ske beskatning af afkastet. Der kan eksempelvis henvises til afgørelserne SKM2019.431SR, SKM2015.637SR og SKM2010.211SR. I ingen af afgørelserne bliver der fokuseret på, hvorvidt kapitalen er udlagt ved en aktiv (overdragelses-)handling, som Skattestyrelsen lægger op til i denne anmodning om bindende svar.\nNår det er konkluderet, at der er en aktuel ejer af kapitalen med en ejers almindelige ejerrettigheder - ligesom det uomtvisteligt er tilfældet i denne situation - er det vigtigt at forstå, hvorfor den i Den juridiske vejledning 2022-1, afsnit C.B.2.15. omtalte praksis om, at kapitalejeren ikke skal beskattes af afkastet, findes.\nDet er vores opfattelse af den omtalte praksis om, at kun rentenyderen skal beskattes af afkastet, kan begrundes i læren om rette indkomstmodtager. Dette finder støtte i Lærebog om Indkomstskat side 734 øverst (vedlagt), hvor følgende er nævnt: "Udgangspunktet er, at en indkomst skal beskattes hos det skattesubjekt, som har retlig adkomst til indkomsten. Det vil som nævnt være det skattesubjekt, som i henhold til de obligationsretlige regler herom er berettiget til at modtage et vederlag mv.". I den konkrete situation vil der blive udstedt gavebreve, hvor Spørger forpligter sig til at overføre udbyttet fra C ApS til sine børnebørn (rentenyderne). Derfor vil der være et obligationsretligt grundlag for, at børnebørnene er rette indkomstmodtagere af rentenydelsen.\nPrincippet om, at afkastet kun skal beskattes én gang kan genfindes i de dagældende formueskatteregler i statsskattelovens §§ 12-14. De gamle formueskatteregler medførte, at enten ejeren af kapitalen, der ligger til grund for en rentenydelse eller modtageren af rentenydelsen (den kapitaliserede værdi) skulle formuebeskattes - men ikke begge.\nAfgørende for hvem, der skulle betale formueskat af rentenydelseskapitaler afhang af beføjelserne over kapitalen herunder om decendensen (dvs. afkom f.eks. børn, børnebørn mv.) ville arve kapitalen eller ej. Se nærmere i Ligningsvejledningen fra 1981 afsnit N 1.1.1 (vedlagt).\nDen nugældende praksis stammer efter vores opfattelse i sin aktuelle form fra ændringen af boafgiftsloven ved L212 fremsat 25. marts 1999, hvor boafgiftslovens § 24 om rentenydelsesretter blev ændret. Ændringen var et led i indførelsen af Ligningslovens § 12B om løbende ydelser i gensidigt bebyrdende aftaler, hvor beskatningen blev flyttet fra boafgiftsloven over til indkomstskattesystemet.\nÆndringen medførte jf. lovbemærkningerne (side 5 i vedlagte bilag) en lempelse, idet løbende ydelser tidligere var blevet dobbeltbeskattet. Dette var også gældende for rentenydelsesretter, hvorfor boafgiftslovens § 24 blev justeret således, at den utilsigtede dobbeltbeskatning blev undgået, se hertil kommentarerne til § 4, nr. 5 i lovbemærkningerne.\nKonklusivt kan man sige, at lovgiver gennem tiderne har søgt at undgå utilsigtet dobbeltbeskatning af rentenydelsesretter mv. både i forhold til de dagældende formueskatteregler og den efterfølgende indkomstbeskatning.\nDet er på baggrund af ovenstående vores opfattelse, at Skattestyrelsens fortolkning af den i Den juridiske vejledning 2022-1, afsnit C.B. 2.15.1 beskrevne praksis ikke er korrekt, idet fortolkningen fører til en utilsigtet økonomisk dobbeltbeskatning.\nDet ønskes bekræftet, at Spørger ikke er skattepligtig af udbytte udloddet fra et nystiftet selskab, C ApS, som Spørger ejer 100 procent, såfremt Spørger på forhånd har forpligtet sig til at overføre det udloddede udbytte til sine børnebørn som en afkastnydelsesret, når formuen i det nystiftede selskab placeres i værdipapirer, og nettoafkastet efter omkostninger og selskabsskat af disse værdipapirer udloddes som udbytte.\nSpørger påtænker at etablere afkastnydelsesrettigheder på en del af sin formue.\nAfkastnydelsesrettighederne skal etableres ved, at Spørgers børnebørn tillægges ret til at modtage udbytte fra et af Spørger nyetableret selskab, C ApS. Selskabet stiftes ved at foretage en skattefri spaltning af Spørgers nuværende holdingselskab, B ApS, til to selskaber, hvor det ene selskab, C ApS, etableres med en likvid formue på 15 mio. kr.\nSelskabets formue skal placeres i en portefølje af værdipapirer, fx udloddende investeringsforeninger og børsnoterede aktier. Selskabets indtjening vil således bestå af løbende afkast af værdipapirer samt realiserede avancer på værdipapirer. Selskabet vil betale selskabsskat af denne indtjening efter gældende regler.\nDet er oplyst, at selskabets nettoindtjening efter selskabsskat skal udloddes som udbytte på den årlige generalforsamling. Det er samtidig oplyst, at grundformuen i selskabet skal forblive på 15 mio. kr., mens alt afkast herudover skal udloddes på den årlige generalforsamling. Det er dette udbytte, der vil blive omfattet af afkastnydelsesrettighederne.\nDet fremgår af Den juridiske vejledning 2022-1, afsnit C.B.2.15.1, at der ved rentenydelse forstås, at en person ved gave eller testamente får ret til indtægterne fra en vis kapital, men ikke ejendomsretten til den.\nDa den påtænkte disposition indebærer, at Spørgers børnebørn får ret til udbytter fra Spørgers nystiftede selskab, C ApS, men ikke får ejendomsret til anparterne i selskabet, er det herefter Skattestyrelsens opfattelse, at de påtænkte afkastnydelsesrettigheder skal behandles som rentenydelsesrettigheder.\nDen skattemæssige behandling af rentenydelsesrettigheder fremgår ikke af lovgivningen, men beror på praksis, jf. Den juridiske vejledning 2022-1, afsnit C.B.2.15.1.\nSpørger er på nuværende tidspunkt kapitalejer, og Spørger vil fortsat være kapitalejer efter gennemførelse af den påtænkte disposition, ligesom Spørger vil bevare den fulde råderet og kontrol over det nystiftede selskab, C ApS, men vil respektere, at fremtidige udlodninger fra dette selskab skal overføres til børnebørnene. Efter Skattestyrelsens opfattelse er der ikke tale om, at Spørger bliver udlagt som kapitalejer, da Spørger er kapitalejer både før og efter gennemførelsen af den påtænkte disposition.\nDet er Skattestyrelsens opfattelse, at den praksis, der er beskrevet i Den Juridiske Vejledning, 2022-1, afsnit C.B. 2.15.1 omkring rentenydelse med udlagt kapitalejer uden båndlæggelse finder anvendelse, når den aktuelle kapitalejer har erhvervet kapitalen med en påhvilende rentenydelsesret. Skattestyrelsen finder således ikke, at en kapitalejer selv kan etablere en rentenydelse og herefter være omfattet den praksis, der er gældende for rentenydelse med udlagt kapitalejer uden båndlæggelse.\nSkattestyrelsen finder herefter ikke, at beskrivelsen i Den juridiske vejledning 2022-1, afsnit C.B.2.15.1 omkring rentenydelse med udlagt kapitalejer uden båndlæggelse kan finde anvendelse ved bedømmelsen af den skattemæssige behandling af Spørger.\nEfter ligningslovens § 16 A, stk. 2, nr. 1 skal alt, hvad der udloddes fra selskabet til aktuelle aktionærer henregnes til udbytte, der skal medregnes ved opgørelse af den skattepligtige indkomst, jf. ligningslovens § 16 A, stk. 1.\nLigningslovens § 16 A, stk. 2, nr. 1 blev ændret ved lov nr. 1414 af 21. december 2005, hvor det blev præciseret, at kun beløb, der udloddes til aktuelle aktionærer betragtes som skattepligtigt udbytte.\nAf forarbejderne fremgår, at ændringen har til formål at undgå tvivl om, hvorvidt det er muligt at omgå kildebeskatningen af udbytte i forbindelse med overdragelse af retten til udbytte. Det fremgår endvidere, at udbyttet beskattes hos den aktuelle aktionær, såfremt der i øvrigt er skattepligt. Det fremgår herudover, at såfremt den aktuelle aktionærs pligt til at viderebetale udbyttet har karakter af en løbende ydelse, vil modtageren beskattes af de løbende ydelser efter statsskattelovens regler.\nI SKM2020.179 HR havde A overdraget samtlige aktier i sit selskab til sine tre døtre. En del af købesummen blev berigtiget ved, at A forbeholdt sig ret til en del af det udbytte, der blev udloddet efter overdragelsen. Efter overdragelsen blev der vedtaget en udbyttelodning, der efter fradrag af udbytteskat blev udbetalt til A. Spørgsmålet i sagen var, hvorvidt der er tale om skattepligtigt udbytte for A´s døtre. Højesteret fandt, at døtrene var aktuelle aktionærer på udlodningstidspunktet og retten til udbytte tilkom derfor som udgangspunkt døtrene. Ifølge aftalen med A om overdragelse af aktierne skulle udbyttet anvendes til delvis betaling af den købesum, døtrene skulle betale for aktierne, og derfor skulle udbyttet udbetales til ham. Højesteret fandt, at døtrene ikke ved under disse omstændigheder at overdrage retten til udbytte kunne frigøre sig fra pligten til at betale udbytteskat. Døtrene måtte således anses som rette indkomstmodtagere af udbyttet og skulle beskattes heraf. Da udbyttet således skulle beskattes hos døtrene, skulle udbytteskatten ikke have været udbetalt til A, og SKAT (nu Skattestyrelsen) var således som udgangspunkt berettiget til at kræve beløbet tilbage. Der forelå ikke sådanne særlige omstændigheder, som kunne begrunde en fravigelse fra udgangspunktet.\nSkattestyrelsen finder herefter, at den aktuelle aktionær er skattepligtig af det udloddede udbytte.\nSkattestyrelsens bemærkninger til Spørgers repræsentants høringssvar af 23. februar 2022\nVed en rentenydelse forstås, jf. Den juridiske vejledning 2022-1, afsnit C.B.2.15.1, at en person ved gave eller testamente får ret til indtægterne fra en vis kapital, men ikke ejendomsretten til den.\nEn rentenydelse forudsætter således, at en anden end kapitalejer modtager afkastet af kapitalen.\nVed etablering af en rentenydelse skal der således tages stilling til den skatte- og afgiftsmæssige behandling af selve tildelingen af rentenydelsesretten, beskatning af rentenyderen og beskatningen af kapitalejeren.\nFor så vidt angår den skatte- og afgiftsmæssige behandling af tildelingen af rente-nydelsesretten og beskatningen af de efterfølgende udbetalinger henvises til besvarelsen af spørgsmål 2 og 3. Det fremgår af besvarelsen af spørgsmål 2 og 3, at der ikke sker en dobbeltbeskatning af rentenyderen, da tildelingen af rentenydelsesretten er fritaget for gaveafgift.\nSpørgers repræsentant gør gældende, at en kapitalejer vil kunne etablere en rentenydelsesret og være omfattet af praksis om udlagte kapitalejere, jf. Den juridiske vejledning 2022-1, afsnit C.B.2.15.1. Spørgers repræsentant begrunder sit synspunkt med, at der i de almindelige civilretlige regler ikke er indikationer på, at en kapitalejer ikke selv kan etablere en rentenydelsesret, praksis omkring formueskattereglerne tilbage før 1996 samt til læren om rette indkomstmodtager.\nDet er Skattestyrelsens opfattelse, at det forhold, at en kapitalejer civilretligt kan vælge at begrænse sine rettigheder som kapitalejer ved at etablere en rentenydelsesret ikke er ensbetydende med, at den af kapitalejeren selvvalgte begrænsning i form af en rentenydelsesret kan lægges til grund ved kapitalejerens indkomstopgørelse.\nDet fremgår af ligningslovens § 16 A, stk. 2, nr. 1, at alt, hvad der udloddes fra selskabet til aktuelle aktionærer, skal henregnes til udbytte, der skal medregnes ved opgørelse af den skattepligtige indkomst, jf. ligningslovens § 16 A, stk. 1. Bestemmelsen blev ændret ved lov nr. 1414 af 21. december 2005. Det fremgår af forarbejderne, at formålet med lovændringen er at undgå tvivl om, hvorvidt det er muligt at omgå kildebeskatningen af udbytte i forbindelse med overdragelse af retten til udbytte. Det fremgår endvidere, at udbyttet beskattes hos den aktuelle aktionær, såfremt der i øvrigt er skattepligt. Det fremgår herudover, at såfremt den aktuelle aktionærs pligt til at viderebetale udbyttet har karakter af en løbende ydelse, vil modtageren beskattes af de løbende ydelser efter statsskattelovens regler.\nDet er Skattestyrelsens opfattelse, at det med lov nr. 1414 af 21. december 2005 blev præciseret, at udbytte skal beskattes hos den aktuelle aktionær. Skattestyrelsen finder derfor ikke, at en tidligere praksis omkring den skattemæssige behandling af rentenydelsesretter i relation til beregningen af den daværende formueskat kan tillægges betydning ved vurderingen af, hvorvidt Spørger er skattepligtig af udbytteudlodninger fra C ApS.\nDet er herefter Skattestyrelsens opfattelse, at Spørger er skattepligtig af udbytte udloddet fra det nystiftede selskab.\nDet ønskes bekræftet, at børnebørnene er fritaget for boafgift efter boafgiftslovens § 24 af den kapitaliserede værdi af afkastnydelsesretten på det tidspunkt, hvor afkastnydelsesretten etableres.\nSpørger påtænker at etablere uopsigelige afkastnydelsesretter, hvor Spørgers børnebørn tillægges ret til udbytte af Spørgers selskab, C ApS. Afkastnydelsesretterne er uopsigelige, men ophører ved Spørgers død eller et barnebarns død, hvis dette måtte indtræffe først.\nDet er Skattestyrelsens opfattelse, at etableringen af en uopsigelig afkastnydelsesret indebærer, at Spørger giver sine børnebørn en gave.\nEfter boafgiftslovens § 24, stk. 1, er brugs- og indtægtsnydelser afgiftsfri.\nDet fremgår af besvarelsen af spørgsmål 1, at Skattestyrelsen anser den påtænkte afkastnydelsesret for at være en indtægtsnydelse.\nDet er herefter Skattestyrelsens opfattelse, at etableringen af de påtænkte afkastnydelsesretter er omfattet af boafgiftslovens § 24, stk. 1.\nDet ønskes bekræftet, at børnebørnene vil blive skattepligtige af udbyttet som personlig indkomst efter personskattelovens § 3, hvis afkastnydelsesretten løber til Spørgers eller et barnebarns død.\nSpørger påtænker at etablere afkastnydelsesretter, således at Spørgers børnebørn tillægges ret til at modtage udbytte, der udloddes fra det af Spørger nyetablerede selskab, C ApS.\nAfkastnydelsesretterne er uopsigelige, men udløber ved Spørgers død eller ved et barnebarns død, hvis dette måtte indtræffe først.\nDet er Skattestyrelsens opfattelse, at Spørger vil være skattepligtig af udbytteudlodningerne, jf. besvarelsen af spørgsmål 1, samt at selve tildelingen af afkastnydelsesretterne skal anses som en gave, der dog er afgiftsfri efter boafgiftslovens § 24, jf. besvarelsen af spørgsmål 2.\nDet fremgår af besvarelsen af spørgsmål 1, at det med lov nr. 1414 af 21. december 2005 blev præciseret, at det er den aktuelle aktionærer, der er skattepligtig af udloddet udbytte. Af forarbejderne til loven fremgår, at såfremt den aktuelle aktionærs pligt til at viderebetale udbyttet har karakter af en løbende ydelse, vil modtageren skulle beskattes efter statsskattelovens regler.\nDen påtænkte disposition indebærer, at Spørgers børnebørn vil modtage samtlige udbytter, der udloddes fra Spørgers nystiftede selskab, C ApS. Efter det oplyste vil der ske udlodning, når nettoindtjeningen i selskabet er positiv.\nDet er Skattestyrelsens opfattelse, at afkastnydelsesretten vil have karakter af en løbende ydelse, der er baseret på en ensidigt bebyrdende aftale. Det fremgår af statsskattelovens § 4, litra c, at gaver er indkomstskattepligtige, jf. dog bestemmelsen i statsskattelovens § 5, litra b, hvorefter gaver, der falder ind under afsnit II i boafgiftsloven, ikke er indkomstskattepligtige.\nSpørgsmålet er herefter, hvorvidt børnebørnene vil være indkomstskattepligtige af det udloddede udbytte, eller om det udloddede udbytte skal betragtes som en gave, der er omfattet af bestemmelserne i boafgiftslovens afsnit II.\nHøjesteret har i en dom af 3. december 2008, SKM2009.27.HR, taget stilling til, hvorvidt en aftægtsnydelse i form af en fri bolig er indkomstskattepligtigt, eller om værdien af aftægtsnydelsen skal anses som gaver ydet i de enkelte indkomstår. Højesteret finder, at et forpligtende tilsagn om en uopsigelig ret til fri bolig indebærer, dels at der foreligger en gave i form af en brugsnydelse, der i sig selv er afgiftsfri efter boafgiftslovens § 24, og dels at denne gaves løbende afkast er indkomstskattepligtigt efter statsskattelovens § 4, litra b. Højesteret anfører herudover, at såfremt den frie bolig alene har været stillet til rådighed indtil videre, må de fordele, der er opnået ved den frie bolig, anses som gaver ydet i de enkelte indkomstår.\nHøjesteret finder således, at det i forhold til beskatningen af en brugsnydelse har afgørende betydning om, hvorvidt brugsnydelsen er uopsigelig eller om den tillagte brugsnydelse kan opsiges.\nDet er Skattestyrelsens opfattelse, at Højesterets præmisser i SKM2009.27 HR også kan anvendes ved beskatningen af en løbende indtægtsnydelse.\nDa de påtænkte afkastnydelsesretter løber indtil enten Spørgers eller et barnebarns død, hvis dette måtte indtræffe først, er det Skattestyrelsens opfattelse, at afkastnydelsesretten er uopsigelig. Det er herefter Skattestyrelsens opfattelse, at børnebørnene vil være indkomstskattepligtige af det afkast, de modtager som følge af afkastnydelsesretterne.\nSkattestyrelsen finder herefter, at børnebørnene vil være indkomstskattepligtige af det afkast, de modtager som følge af afkastnydelsesretterne.\nDet følger af personskattelovens § 3, at alle indkomster, der ikke er kapitalindkomst, skal beskattes som personlig indkomst.\nDet er herefter Skattestyrelsens opfattelse, at børnebørnene vil være skattepligtige af udbyttet som personlig indkomst.\nDet ønskes bekræftet, at det ikke har nogen betydning for besvarelsen af spørgsmål 1-3, hvordan investeringsstrategien i selskabet fastlægges.\nDet fremgår af skatteforvaltningslovens § 21, at man kan få bindende svar på den skattemæssige virkning af en disposition, som spørgeren enten har foretaget eller påtænker at foretage. Efter skatteforvaltningslovens § 23 skal der samtidig med indgivelse af anmodningen betales et gebyr.\nDet fremgår endvidere af skatteforvaltningslovens § 24, stk. 2, at en anmodning om et bindende svar i særlige tilfælde kan afvises, hvis spørgsmålet er af en sådan karakter, at det ikke kan besvares med fornøden sikkerhed eller andre hensyn taler afgørende imod en besvarelse.\nAf bemærkningerne til lovforslag nr. L110 til skatteforvaltningsloven, fremsat den 24. februar 2005, fremgår det af bemærkningerne til § 23, at der vil kunne ske afvisning, hvis spørgeren ønsker en række alternative muligheder besvaret, således at en besvarelse vil være at sidestille med rådgivning. Af bemærkningerne til § 24, stk. 2 fremgår det, at afvisningsmuligheden i øvrigt er tænkt anvendt på spørgsmål om en påtænkt disposition, hvis spørgsmålet er af mere teoretisk karakter.\nSpørger ønsker Skatterådets stillingtagen til, hvorvidt investeringsstrategien i Spørgers nystiftede selskab er uden betydning for besvarelsen af spørgsmål 1 - 3.\nDet er Skattestyrelsens opfattelse, at Spørger ikke har belyst, hvilke ændringer i investeringsstrategien, der eventuelt påtænkes, og spørgsmålet bliver dermed af en mere teoretisk karakter. Det er endvidere Skattestyrelsens opfattelse, at såfremt Spørger havde fremlagt en beskrivelse af mulige alternative investeringsstrategier, ville spørgsmålet efter Skattestyrelsens opfattelse medføre, at der skulle tages stilling til alternative dispositioner og dermed ville svaret have karakter af rådgivning.\nSkatterådet afviste i SKM2021.70 SR og SKM2014.397 SR at besvare spørgsmål vedrørende alternative dispositioner, da en besvarelse heraf ville få karakter af rådgivning.\nDet er herefter Skattestyrelsens opfattelse, at spørgsmål 4 skal afvises.\nSkattestyrelsen indstiller, at spørgsmål 4 besvares med "Afvises".\n1) Alt, hvad der af selskabet udloddes til aktuelle aktionærer eller andelshavere, jf. dog stk. 3, og afståelsessummer omfattet af § 16 B, stk. 1. (…)\nLov nr. 1414 af 21. december 2005, § 11, nr. 4\nDet foreslås at præcisere ligningslovens § 16 A således, at kun beløb, der udloddes til aktuelle aktionærer betragtes som skattepligtigt udbytte. Det afgørende vil herefter være, om man er aktionær (dvs. har ejendomsret til aktien) på tidspunktet for deklarering af udbyttet.\nBaggrunden for forslaget er følgende: I en kendelse af 30. april 2003 (offentliggjort i SKM2003.282.LSR) fandt Landsskatteretten, at udbytte, som efter en aktieoverdragelse blev udloddet til den tidligere ejer af aktierne, skulle anses for yderligere salgssum. Udlodningen blev således ikke behandlet efter reglerne for udbytte hos den tidligere ejer. Kendelsen tager dog ikke stilling til andre tilfælde, hvor der foretages udlodning til andre end de aktuelle ejere af aktierne. Det er således med kendelsen ikke taget stilling til, om der med den gældende retstilstand er visse muligheder for at omgå kildebeskatningen af udbytte i forbindelse med overdragelse af retten til udbytte. Eksempelvis kan der rejses tvivl om, hvorvidt en udenlandsk aktionær kan overdrage retten til udbytte til et dansk pengeinstitut og dermed udnytte de gældende regler til at undgå kildebeskatningen af udbytte.\nHos den aktuelle aktionær beskattes udbyttet som aktieindkomst, såfremt der i øvrigt er skattepligt.\nHvis den aktuelle aktionærs pligt til at viderebetale udbyttet har karakter af en løbende ydelse, beskattes modtageren af de løbende ydelser efter statsskattelovens regler. Hvis den aktuelle aktionær er en fysisk person, der har fradragsret for betalingerne, gives fradraget som et ligningsmæssigt fradrag i den skattepligtige indkomst. Hvis der er tale om, at en aktiesælger har forbeholdt sig retten til udbyttet i forbindelse med overdragelse af aktierne, skal der ske en kapitalisering af den forbeholdte udbytteret, som får betydning for sælgers aktieavance. I dette tilfælde gælder ligningslovens § 12 B. Hvis det udbytte, der er forbeholdt, er en engangsforeteelse, der ikke har karakter af en løbende ydelse, lægges udbyttet til afståelsessummen ved opgørelsen af sælgers aktieavance.\nBeløb som lægges til afståelsessummen hos sælger, lægges siden til købers anskaffelsessum for aktierne.\n" (…) Rentenydelse\nKapitalejeren skal beskattes af de indtægter, som tilfalder kapitalen. Det gælder både renter, udbytter, og gevinster omfattet af aktieavancebeskatningsloven eller kursgevinstloven. Indtægterne beskattes som om indtægterne i øvrigt tilfaldt kapitalejer personligt. Det vil sige, at fx gevinster og udbytter mv. vedrørende aktier beskattes som aktieindkomst, og renter, kursgevinst og afkast på ABL § 19-aktier beskattes som kapitalindkomst eller aktieindkomst, afhængig af om der er tale om investering i et aktiebaseret investeringsselskab eller ej.\nHvis fx B får penge fra en rentenydelse uden båndlæggelse, hvor A er kapitalejer, skal A beskattes af de indtægter, der tilfalder kapitalen, men hvis pengene straks tilfalder B, er det alene B, som skal beskattes. (…)"\nA overdrog alle aktier i et selskab, X A/S, til sine tre døtre. Overdragelsen skete med skattemæssig succession, og betalingen til A var derfor skattefri for A, jf. aktieavancebeskatningslovens § 34, stk. 2. En del af købesummen blev berigtiget ved, at A forbeholdt sig at modtage de første ca. 48 mio. kr. af det udbytte i X A/S, der blev udloddet efter overdragelsen. Kort tid efter besluttede generalforsamlingen i X A/S, som bestod af de tre døtre som aktionærer, at udlodde ca. 48 mio. kr. i udbytte, der blev udbetalt til A med fradrag af indeholdt udbytteskat. Efterfølgende anmodede A om at få tilbagebetalt den indeholdte udbytteskat, hvilket SKAT, S, imødekom. Senere traf S afgørelse om, at A skulle tilbagebetale udbytteskatten, idet S var af den opfattelse, at udbyttet var skattepligtigt hos As døtre, og at den udbytteskat, som X A/S havde indeholdt, derfor skulle henregnes til dem. Under en sag mod S påstod A S tilpligtet at anerkende, at han havde krav på at få udbytteskatten udbetalt. Spørgsmålet var i den forbindelse, om der var tale om skattepligtigt udbytte for døtrene. Højesteret bemærkede, at det af ligningslovens § 16 A, stk. 2, nr. 1, jf. stk. 1, fremgår, at alt, hvad der udloddes som udbytte til aktuelle aktionærer, er skattepligtig indkomst, medmindre andet er bestemt. As døtre var aktuelle aktionærer, da udbyttet blev udloddet, og retten til udbyttet tilkom derfor som udgangspunkt dem. Ifølge aftalen med A om overdragelse af aktierne skulle udbyttet anvendes til delvis betaling af den købesum, døtrene skulle betale for aktierne, og derfor skulle udbyttet udbetales til ham. Højesteret fandt, at døtrene ikke ved under disse omstændigheder at overdrage retten til udbytte kunne frigøre sig fra pligten til at betale udbytteskat. Døtrene måtte således anses som rette indkomstmodtagere af udbyttet og skulle beskattes heraf. A havde ikke godtgjort en bindende administrativ praksis, hvorefter udbytte ikke beskattes hos aktionærerne i en sådan situation. Da udbyttet således skulle beskattes hos døtrene, skulle udbytteskatten ikke have været udbetalt til A, og S var således som udgangspunkt berettiget til at kræve beløbet tilbage. Der forelå ikke sådanne særlige omstændigheder, som kunne begrunde en fravigelse fra udgangspunktet.\nSkatterådet kunne ikke bekræfte, at de udbetalinger af forældet likvidationsprovenu, som skete til de kendte aktionærer, skulle beskattes på samme måde, som likvidationsprovenu, der blev udbetalt i 1995. Skatterådet fandt, at disse udbetalinger skulle beskattes i henhold til statsskattelovens § 4, litra e.\nSkatterådet bekræfter, at en påtænkt trusts midler anses for adskilt fra stifterens formue, således at stifteren ikke beskattes af den løbende indkomst i trusten. Videre bekræftes det, at de begunstigede først beskattes ved udlodninger fra trusten. Endelig bekræftes det, at det ikke gør nogen forskel, at stifteren er et dansk anpartsselskab i stedet for en fysisk person.\nBrugs- og indtægtsnydelser er afgiftsfri. Underhold i giverens hjem eller på hospital, på plejehjem eller lignende er ligeledes afgiftsfri.\nEn person kan afgiftsfrit give gaver, hvis samlede værdi inden for et kalenderår ikke overstiger et grundbeløb på 58.700 kr. (2010-niveau) til\nb) afdødt barns eller stedbarns længstlevende ægtefælle,\ne) plejebørn, der har haft bopæl hos gavegiver i en sammenhængende periode på mindst 5 år, når opholdet er begyndt, inden plejebarnet fyldte 15 år, og højst en af plejebarnets forældre har haft bopæl hos gavegiver sammen med plejebarnet, og\nStk. 2. En person kan afgiftsfrit give barns eller stedbarns ægtefælle gaver, hvis samlede værdi inden for et kalenderår ikke overstiger et grundbeløb på 20.500 kr. (2010-niveau).\nStk. 4. Grundbeløbene i stk. 1 og 2 reguleres efter personskattelovens § 20.\nStk. 5. Hvis en gavegiver ikke har efterladt sig afkom, finder § 23, stk. 1, 1. pkt., tilsvarende anvendelse på aktier og virksomheder, som tilfalder gavegiverens søskende og disses børn og børnebørn, når betingelserne i § 23 a, stk. 1, 1. pkt., og stk. 2, er opfyldt. Foretager gavemodtageren inden udløbet af en periode på 3 år fra modtagelsen direkte eller indirekte en hel eller delvis overdragelse af aktier eller virksomheder, der er omfattet af § 23 a, stk. 1, 1. pkt., bortfalder anvendelsen af 1. pkt. for denne del af gaven, idet forhøjelsen dog reduceres forholdsmæssigt til den andel af 3-årsperioden, som ikke er udløbet ved overdragelsen. § 23 b, stk. 2 og 3, finder tilsvarende anvendelse\nKildeskattelovens § 5, stk. 2\nHar barnet modtaget en indtægtsnydelse eller formue som gave fra sine forældre, stedforældre eller plejeforældre, beskattes indtægtsnydelsen eller formueafkastet hos giveren, hvis denne er fuldt skattepligtig her til landet. Dette gælder dog kun til udløbet af det kalenderår, i hvilket barnet fylder 18 år, eller til barnet indgår ægteskab.\nPersonskattelovens § 3, stk. 1\nPersonlig indkomst omfatter alle de indkomster, der indgår i den skattepligtige indkomst, og som ikke er kapitalindkomst.\nStatsskattelovens § 4, litra a - c\nStatsskattelovens § 5, litra a - b\nLøbende udnyttelse af uopsigelig ret til fribolig var ikke en gave omfattet af reglerne om gaveafgift, men derimod en skattepligtig løbende ydelse, jf. statsskattelovens § 4 c.\nI styresignalet angiver SKAT bl.a., at der i de tilfælde, hvor en fri bolig alene har været stillet til rådighed indtil videre, fx ved en almindelig lejekontrakt på opsigelsesvilkår, skal de fordele, som opnås herved, anses som gaver ydet i de enkelte indkomstår, og er den begunstigede omfattet af personkredsen nævnt i boafgiftslovens afsnit II, skal der ikke svares indkomstskat, men gaveafgift, hvis det årlige afgiftsfri bundbeløb overskrides.\nTfS 1996,245 Ministerspørgsmål\n" (…) Efter § 22 i lov nr. 426 af 14/6 1995 om afgift af dødsboer og gaver (boafgiftsloven) kan forældre for et kalenderår modtage gaver til en samlet værdi af 41.100 kr. af deres børn. Kan værdien af den fri bolig indeholdes i dette beløb, vil forældre således ikke skulle svare gaveafgift af at bo i en bolig stillet til rådighed af deres børn. (…)"\n" (…) Rentenyderen skal efter Skattestyrelsens opfattelse beskattes som personlig indkomst efter PSL § 3 eller evt. som gave. (…)"\nStk. 2 Enhver kan hos told- og skatteforvaltningen få et bindende svar på spørgsmål om den skattemæssige virkning for andre end spørgeren af en disposition, som spørgeren påtænker at foretage, når told- og skatteforvaltningen i øvrigt har kompetence til at afgøre spørgsmålet, jf. dog stk. 3.\nStk. 5.Enhver kan hos told- og skatteforvaltningen få et bindende svar på spørgsmål om registrering af et køretøj. Stk. 1-4 finder tilsvarende anvendelse.\nSamtidig med indgivelse af en anmodning om et bindende svar skal der betales et gebyr på 300 kr. (2010-niveau). Gebyret reguleres efter § 20 i personskatteloven. Gebyret betales tilbage, hvis anmodningen afvises eller tilbagekaldes.\nL 110 af 24. februar 2005 - bemærkning til § 23\n(…) Gebyret betales for hver disposition, der ønskes svar om, men uanset antallet af spørgsmål om den pågældende disposition. Dog vil der kunne ske afvisning, hvis spørgeren ønsker en række alternative muligheder besvaret, således at en besvarelse vil være at ligestille med rådgivning. (…)\nL 110 af 24. februar 2005 - bemærkning til § 24, stk. 2\n(…) Afvisningsmuligheden er i øvrigt tænkt anvendt på spørgsmålet om en påtænkt disposition, hvis spørgsmålet er af mere teoretisk karakter. (…)\nSpørger ønskede bekræftet, at gaveoverdragelse til stiftelse af en dansk fond, hvor gaven havde form af 10 pct. af aktierne i et datterselskab til det holdingselskab, som stod på Spørgers henstandssaldo, ikke bevirkede at hele eller dele af henstandssaldoen for aktierne i det holdingselskab, som stod på Spørgers henstandssaldo, forfaldt til betaling. I henhold til aktieavancebeskatningslovens § 39 A, stk. 6 skal der betales af på en hanstandssaldo, hvis en disposition foretaget af et selskab, hvor aktier i selskabet indgår på beholdningsoversigten, kan påvirke aktiernes kursværdi i nedadgående retning. Den påtænkte gave med overdragelse af 10 pct. af holdingselskabets aktier i datterselskabet ville bevirke, at værdien af aktierne i holdingselskabet faldt. Det gjaldt uanset, at der var tale om en gaveoverdragelse til en fond. Den påtænkte disposition måtte anses for at ske i Aktionærens interesse, uanset at Aktionæren ikke selv fik udlodninger, da det var Aktionæren, som ønskede at stifte fonden. Der skulle derfor betales af på Aktionærens henstandssaldo på aktierne i holdingselskabet, hvis holdingselskabet ved gave overdrog aktier til stiftelse af en dansk fond. Det kunne derfor ikke bekræftes, at der ikke skulle betales af på Aktionærens henstandssaldo i denne situation.\nSåfremt spørgsmål 1 ikke kunne besvares bekræftende, ønskedes det bekræftes, at spørgsmål 1 skulle besvares bekræftende, hvis der i stedet for aktier i Holding 2 A/S blev overdraget kapitalandele i de enkelte underliggende selskaber til fonden. Dette spørgsmål blev afvist, da der var tale om et alternativ til situationen i spørgsmål 1.\nEndelig blev det bekræftet, at det forfaldne beløb udgjorde en forholdsmæssig del af henstandssaldoen svarende til den forholdsmæssige værdinedgang, som overdragelsen medførte. Værdinedgangen måtte være handelsværdien af aktierne, som overdrages til stiftelse af en dansk fond.\nSkatterådet afviser at besvare de stillede spørgsmål. Spørger ønsker en række alternative muligheder besvaret, så en besvarelse vil være at ligestille med rådgivning. Skatterådet finder derfor, at de stillede spørgsmål ikke falder indenfor rammerne af bindende svar instituttet


Tå-mellemrum - www.karinasfodterapi.dk\nÅrsag: Snævert og dårligt åndbart fodtøj, som for eksempel tennissko, medfører øget varme og fugt mellem tæerne. Det giver svampen de absolut bedste livsbetingelser. Behandles hudsvampen ikke, kan den brede sig til den omliggende hud både under og oven på foden samt til neglen. Huden bliver derved ødelagt, kan revne og kan ikke modstå udefra kommende påvirkninger.\nBehandling og forebyggelse: Er der mistanke om hudsvamp, bør man opsøge sin læge og få foretaget en podning af huden. Er der tale om svamp, kan man købe et svampemiddel i håndkøb på apoteket, hvilket hjælper i løbet af ganske kort tid. Har man meget varme og fugt mellem tæerne, kan man forebygge nyt svampeangreb ved omhyggeligt at holde tåmellemrummene tørre og fri for løs hud. Et godt råd i den forbindelse er, at klippe en ca. 2 x 15 centimeter lang strimmel af et stykke tyndt bomuldslærred. Det vikles ind mellem tæerne i ét lag. Husk, det må ikke krølle, da det ellers vil gnave i huden.\nFor varme fødder! Ofte er der ikke tale om svamp, men at huden ganske enkelt er ødelagt af for meget varme og fugt i mellem tæerne. Behandlingen er at holde tåmellemrummene tørre og fri for løs hud. Også her kan det anbefales at forebygge med en 2 x 15 centimeter lang strimmel af tynd bomuldslærred. Et fodbad hjælper ikke på problemet. Fodtøjet spiller i begge tilfælde en vigtig rolle. Benyt fodtøj hvor varme og fugt kan trænge ud og hvor der er en god bredde og højde ved tæerne. Om sommeren kan benyttes sandaler, der er åbne ved tæerne.


Politik | Live69\nLive69 er et websted med underholdning for voksne, som tilbyder live cam performances og andre relaterede voksenydelser.\nLæs venligst denne Fortrolighedspolitik nøje igennem. Denne Fortrolighedspolitik er en del af og er indarbejdet i Vilkår og betingelser. Ved at bruge Live69 webstedet, eller nogen af vores tjenester, accepterer du, at Vilkår og betingelser, herunder denne Fortrolighedspolitik, danner en bindende juridisk kontrakt med dig. Du kan kontakte os, hvis du har spørgsmål om vores privatlivspraksis eller om, hvad vi laver med dine persondata. Vi hjælper dig gerne på enhver måde.\nDu kan fravælge oprettelsen af en brugerprofil, Hotjar's lagring af dine Live69 webstedsanvendelsesdata og Hotjar's brug af tracking cookies ved at følge dette opt-out link.\n© 2021 www.live69.net - Alle rettigheder forbeholdt! Hjælp Betingelser Ejerskabsmeddelelse Anti-Spam politik Restitutionspolitik Cookies-politik Politik for privatlivets fred


Tilbud taske holstebro - Tilbud, gode priser og billige tasker\nTilbud taske holstebro\nLeder du efter tilbud taske holstebro? Så led ikke videre – vi har samlet de bedste tilbud og hjemmesider om tilbud taske holstebro.\nEn god taske er vigtig – specielt når du er på udkig efter den rigtige tilbud taske holstebro som kan gå til enten hverdag eller fest. Hvem skifter ikke sin taske mindst en gang om året – en god taske skal kunne indeholde både pung, pudder, nøgler og personlige emner – også din tilbud taske holstebro.\nHer er tilbud taske holstebro med mulighed for både læsertasker, skuldertasker, håndtasker og mange flere. Hvis du skal til cocktailfest eller en smart dinner-party kan det være elegant med den rigtige taske der matcher festlighederne.\nBruger du flere dametasker til hverdag? Du kan med fordel lede efter din nye taske og spare mange penge på gode tilbud, hvis du følger vores anbefalede links og sitemap for tasker. tilbud taske holstebro er ikke kun nogle der leder efter men flere af os, der kan med fordel investeres tid i at at finde den helt rigtige – for der er så mange gode tilbud at vælge imellem.\nGiv dig god tid til at vælge din næste dametaske – for vi har samlet de bedste produkter fra nettets bedste forhandlere – tilbud taske holstebro.


Modeshow på gymnasium | Lokalavisen Lemvig | Ugeavisen.dk\nModeshow'et på Lemvig Gymnasium plejer at være et stort tilløbsstykke. Foto: Lemvig Gymnasium\nModeshow på gymnasium\nLemvig Gymnasium omdannes for en aften til Vestjyllands Milano, når skolens EUD- og EUX-elever laver modeshow for hele byen.\nLEMVIG: Lemvig Gymnasiums EUD- og EUX afdeling blænder endnu engang op for modeshow i "Hullet" på Lemvig Gymnasium torsdag den 15. marts kl. 19.30. Arrangementet er åbent for alle, og billetterne kan købes både på skolen, hos de deltagende butikker samt ved indgangen. Billetterne koster 40 kroner og giver dig også mulighed for at vinde nogle af de fornemme præmier, som butikkerne har stillet til rådighed - heriblandt Haze partout-billetter og et par Gucci- og Ray Ban-solbriller fra Thiele.\nLige nu arbejder EUD-eleverne fra 1.P hårdt på at lave aftaler med butikker, designe plakater og billetter og få de sidste kreative brikker på plads i sceneopsætningen, så modeshowet igen i år kan blive en succes.\nDet er meget lærerigt for alle eleverne at være med til lave så stort et arrangement. Det er vigtigt for dem at komme ud og skabe kontakt til Lemvigs butikker og opbygge et samarbejde med dem. Butikkerne skaber gode muligheder for arbejdspladser og ikke mindst lærepladser i fremtiden. Både skolen og eleverne er derfor meget glade for, at butikkerne vil støtte op om modeshowet.\nModeshowet er en del af EUD og EUX-elevernes eksamensfag, og det skal ruste dem til den endelige eksamen til sommer. Her afslutter EUD-eleverne grundforløbet på uddannelsen, mens EUX-eleverne fortsætter et år mere. EUD-uddannelsen er især rettet mod elever, der ønsker en karriere inden for salg, mens EUX er for elever, som ønsker en lederstilling inden for handel og kontor eller en videregående uddannelse.\nPå selve aftenen vil alle elever komme på scenen, og man vil få de nyeste styles at se fra Garage, Butik Olga, Sportigan, Kjeld Sko samt Humlum Kjoler, der kan give inspiration til årets gallafest. Thiele viser de nyeste solbriller frem, mens make-uppen bliver lagt af Matas. Alle modellerne har fået klippet, farvet og sat håret ved frisør Hair n' style, så de ser skarpe ud på catwalken. Musikken bliver leveret af "DJ Blue Star", mens Kvickly står for forplejningen i pausen.\n- Vi håber at så mange som muligt vil møde op til en fantastisk aften i modens tegn på Lemvig Gymnasium, lyder det fra arrangørerne.


hakket svinekød | Low Carb Livsstil\nTag Archives: hakket svinekød\nPosted on 1. marts 2014 by Katrine - lowcarblivsstil.dk\nJeg har vist et lille hængeparti? Jeg menes at have flashet disse chorizo/feta deller en million gange, om ikke andet, så sådan i forbifarten med nogle inspirationsindlæg? I hvert fald har jeg nærmest fryseren fuld af dem, fordi de er så velsmagende – og nemme! Jeg hiver et par op af fryseren op morgenen, og så er de klar til at blive spist til frokost. Det sker også ofte, at jeg spiser dem til morgen, hvis jeg lige er lidt doven.. :P\nJeg kan rigtig godt lidt at lave frikadeller i ovnen. Både fordi, de passer sig selv, men også fordi, jeg godt kan lide den skorpe det giver. Og så skal man heller ikke bekymre sig om, hvorvidt de falder fra hinanden, som man skal, når man steger/vender dem på panden.. ;)\nJeg laver altså en ordentlig portion, når jeg laver dem, så hvis du ikke gider halvanden bradepande med frikadeller, så må du lige justere lidt i opskriften.. ;)\nOkay, det er altså virkelig svært, at få frikadeller til at se lækre ud! :P\nOpskrift – Chorizo/feta deller – ca. 30-40stk.:\n2 pakker svinefars (mine var på 400g. og gav 800g. i alt)\n150-200 g. chorizo\n1 revet squash\n1 pakke feta (200g.)\n2-3 spsk. røget paprika (almindelig kan også bruges, røget paprika har bare en dejlig aroma)\nLidt chilipulver (kan udelades)\n1 sjat piskefløde (til at justere konsistensen)\nSkær chorizoen i små stykker, steg det let gylden på en pande i lidt smør/olie. Hak løgene og riv squashen imens.\nHæld løg, squash, æg, feta, paprika, (chili), salt og peber i skål. Tilsæt chorizo + dets stegefedt. Rør det hele godt rundt med en gaffel (eller brug en røremaskine eller lign). Smid farsen i skålen og rør godt rundt. Hæld piskefløde i lidt ad gangen, indtil du får den ønskede konsistens.\nBeklæd en bageplade med papir. Brug en ske til at forme frikadellerne med og læg dem på bagepapiret.\nBages i 20-30 minutter ved 200grader.\nPosted in Aftensmad, Dansk klassiker, Frokost, LCHF, Low Carb, madpakke, Paleo 2.0\tTagged æg, chilipulver, Chorizo, Courgette, feta, hakket svinekød, løg, peber, Piskefløde, røget paprika, salt, squash, svinefars, svinekød


cardi b & apos; s & tryk på & apos; musikvideo er fuld af nøgne kroppe og mord -->\nCardi B's 'Press' musikvideo er fuld af nøgne organer og mord\nCardi B frigav sin musikvideo til sin singel 'Press', og det visuelle er lige så chokerende som teksterne.\nDet hit, der fremstiller rapperens video, ramte Internettet onsdag og er fuld af nakne kroppe og blodige mordscener.\nCardi dræber bogstaveligt talt alle, der står i vejen for hele videoen.\nRedaktionerne optrådte helt nøgne i adskillige scener med dansere, der næsten alt indeholdt, og redaktører sørgede for at fjerne alle definitionen af brystvorter, areoler eller vaginas ... så alle ligner mannequiner.\nAnfaldene fra en blodtørstig Cardi starter lige fra flagermus, hvor åbningsscenen viser hende i en trekløver, før han trækker en pistol og en mørklagt skærm ud med skrig i baggrunden.\npam anderson nøgen\nCardi kaster derefter et storslået look for retten og sørger for at inkludere pressen og fans, der heier hende på i baggrunden.\nDette specifikke udseende var meget vigtigt for Cardi, der forklarede, at de hvide øjenbryn og negle var vigtige for scenen og lige fra hendes hjerne.\nRapperen tog timeout for at takke hendes glam-hold på IG for at have taget gode retninger og stolt på mig på glam og arbejdet sammen for at gøre lookene mulige. Jeg ville have, at disse hvide øjenbryn, hvide hår ser så dårlige ud! Ya arbejdede sammen og fik det til at ske, præcis hvordan jeg ville have det.\nTilbage til mordet ... endnu et (denne gang et massemord) finder sted inde i retssalen, og Cardi bliver arresteret. Hun bliver derefter kastet i en celle og fortsætter med at dræbe sin cellemand ved at drukne hende i deres toilet.\nCardi er opmærksom på, at videoen er meget at håndtere, fordi hun også takkede sin instruktør for at have hørt på hendes retning og fået sin vision til at komme til live.\n'Tak @jorafrantzis for at have fået min historieliv til live. Jeg var så specifik med denne video, at jeg ønskede at samarbejde direkte med nogen, der kan forstå min vision og ikke kan sige, at det ikke er muligt for et svar', skrev hun.\ntilføj bryst nøgen\nOh ya, hun myrder også sine dansere og efterlader dem i blodpytter på gaden.\nStjerner 'Boy Meets World' Star Maitland Ward drækker nyt projekt efter at have smadret AVN'er\nLoven Johnny Depp forlod med et sort øje efter angiveligt at blive slået i ansigtet af Amber Heard\nEksklusiv Fremtidens påståede babymamma kan ikke spore rapper, faderskabsretssag ved pause\nVideoer Kelly Ripa's fik bevægelser som Shakira i dansevideo med andre mødre\nSeneste Nyt William O'Malley, præst fra 'Eksorcisten', anklaget for seksuelt misbrug af studerende\nNyheder Aidy Bryant Breaking Character var det bedste ved 'SNL' -sæsonpremieren\nNyheder 'AGT'-dommere redder Amerika fra at gøre et kæmpe fejlagtigt resultatresultat\nG-Eazy dømt for afgifter i Sverige, men ingen fængselstid\nCameron Diaz og Benji Maddens datter's mellemnavn er 'Wildflower', se fødselsattesten!\n'Dog The Bounty Hunter' Duane Chapmans rygter om forlovede bryder tavshed ved engagement\nBritney Spears 'rådgivere frygtede sanger ville dø, hvis hun ikke fik behandling


Undersøgelser viser igen og igen, at det at være i naturen har en positiv indvirkning på vores fysiske og mentale velbefindende. Hertil er meditation et stærkt værktøj til at praktisere at være i nuet.\nDu vil blive guidet gennem en rolig vandring, hvor krop og sanser sættes i spil. Den rolige vandring aktiverer dit parasympatiske nervesystem, hvilket åbner op for nye perspektiver og skaber ro i krop og sjæl. Gennem stilhed, fordybelse og sansning kan du opleve, at det kan blive helt meditativt at være i naturen.\nMåske du undervejs oplever, at du får nye indsigter; der kommer ro i tankemylderet; eller måske du bare oplever en grundlæggende ro i kroppen.\nVandringen foregår i stilhed med nogle få instruktioner undervejs. Der vil også være tidspunkter, hvor vi sidder/ligger ned og fordyber os i meditationen. Forvent derfor en rolig gå-tur med stop undervejs.\nUnderviseren er en erfaren naturterapeut, yogalærer og kropsterapeut.\nHav tøj på til vejret - gerne lag på lag. Og hellere et lag for meget end for lidt.\nVi skal gå i et roligt tempo og også sidde/ligge ned. Hav derfor også gerne et siddeunderlag eller liggeunderlag med.\nMedbring også vand og evt. snacks efter behov.\nArrangementet aflyses, hvis det tordner.


Oksemørbrad sous vide med krydderurterasp - GastroFun.dk\nServeret med Pommes Fondant og Sauce Bearnaise. Den sarte og møre oksemørbrad komplimenteres perfekt af en sprød krydderurterasp, der både giver smag og er visuelt lækker at se på.\nKeyword: Aftensmad, krogmodnet, oksekød, Oksemørbrad, Sauce Bearnaise\n1 stk. Oksemørbrad Krogmodnet i 60 dage.\n0.5 bundt Bredbladet persille\n1 deciliter Panko Kan sagtens erstattes af rasp\n8 stk. Kartofler Gerne store. Det kan sagtens være bagekartofler\nEfter de 2 timer tages kødet ud af posen og tørres godt af, enten med et viskestykke eller med køkkenrulle.Varm en pande op på høj varme og tilsæt olien.\nLæg kødet på panden og tilsæt samtidig smørret. Steg det i 20-30 sekunder på hver side, til det har fået en flot stegeskorpe. Når dette er opnået, tages kødet straks af panden.\nRul kødet i din krydderurterasp.


Forrige premierefilmConfessions of a Dangerous Mind\nNæste premierefilmSolaris (2002)\nBenjamin Barry er en stor kanon i reklamebranchen og han er en vaskeægte scorekarl, der udnytter sin singletilværelse fuldt ud. Lidt for smart som han er, indgår han et væddemål med sin chef om, at han kan være i et forhold i mindst 10 dage.\nAndie Anderson har en fast klumme i bladet Composure Magazine, hvor hun rådgiver om stort og småt. Hendes seneste opgave er at finde ud af, hvordan man får en fyr til at miste interessen igen indenfor 10 dage, når først man har fået ham på krogen.\nHow to Lose a Guy in 10 Days (2003) Hvem snører hvem..?\nVælg bedømmelseGive How to Lose a Guy in 10 Days (2003) 1/6Give How to Lose a Guy in 10 Days (2003) 2/6Give How to Lose a Guy in 10 Days (2003) 3/6Give How to Lose a Guy in 10 Days (2003) 4/6Give How to Lose a Guy in 10 Days (2003) 5/6Give How to Lose a Guy in 10 Days (2003) 6/6Fortryd bedømmelse\nFin underholdning, hvis man er til romantiske komedier\nSkøn romance komedie\nFilmen er ikke for over romantisk i det, hvilket gør den herlig at se filmen. McConaughey er særdeles charmerne hele vejen igennem...\n- Pinlige men morsomme optrin undervejs, men det her er en skøn romantisk komedie\nDejlig at se hvis man har lyst til lidt romantik. Samtidig rigtig underholdende. En film man sagtens kan se en gang imellem.\nEn af de der sjældne komedier,\nder både er til drenge og piger. Masser af drengerøvshumor blandet med kvinde ditto i en veloplagt historie om at opdage hvad man har mistet.


Jesper Nielsen – Topledernes univers\nTag: Jesper Nielsen\nFor fem år siden måtte Skat sende en ti sider lang undskyldning til Jesper »Kasi« Nielsen for den måde, som Skat havde behandlet ham på. Ifølge Jesper Nielsen havde Skat truet ham med politianmeldelse, skattesmæk af tredobbelt størrelse samt forsøgt at få ham til at forpligte sig til ikke at klage over Skats afgørelse. Men … Læs mere\nI alle prospekter finder du en disclaimer. På dansk ansvarsfraskrivelse. Det er den boks i rapporten, hvor du putter så meget ned, at et hvert tænkeligt forbehold er noteret, så du kan fraskrive dig et eventuelt ansvar for fejl. Den metode vil jeg anvende i dag. Alt, hvad jeg skriver i det følgende, kan bero … Læs mere


Nasym giver mulighed for både intranasalt og intramuskulært brug for endnu mere effektiv forebyggelse af BRSV-virus hos kalve. Arkivfoto\nRettelse: I artiklen står der nu, at Nasym benyttes intramuskulært til ældre kalve fra 10 ugers alderen med basisvaccination med 2 doser med fire ugers mellemrum, og ikke 10 doser, som der stod i en tidligere version af artiklen.\nMedicinal-producenten Hipra har netop lanceret Nasym – den eneste vaccine mod BRSV (bovint respiratorisk syncytialvirus) til kvæg, der kan anvendes både intranasalt via forstøver og intramuskulært via injektion.\nMarkedsføringen af vaccinen blev for nylig godkendt af Det Europæiske Lægemiddelagentur.\nHipra beskriver sit nye middel som en levende BRSV-vaccine, der har virkning mod de kliniske luftvejssymptomer og nedsætter virusudskillelse.\nDen intranasale og intramuskulære brug kan kombineres, så man starter intranasalt hos de helt unge kalve allerede, fra de er ni dage gamle, hvorefter man booster vaccinen efter to måneder med en injektion.\n- Denne kombinerede protokol giver en samlet varighed af immuniteten på 8 måneder, lyder det fra producenten.\nDerudover kan Nasym benyttes intramuskulært til ældre kalve fra 10 ugers alderen med basisvaccination med 2 doser med fire ugers mellemrum.\n- Ved at vaccinere med Nasym kan du reducere kliniske luftvejssymptomer og virusudskillelsen forbundet med BRSV-infektion, som er en af de vigtigste årsager til luftvejssymptomer, skriver Hipra.


Erfaren Venstre-bestyrelse med Benjamin Lindberg som ny formand - VIBORHER - Solrød\nSet fra Venstre: Stig Johansen, Charlotte Hasselbalch Jørgensen, Henning Arlofelt Petersen, Michael Arnø, Anne Lindberg, Per Olesen, Benjamin Lindberg, Tina Glimsager og Mads Silberg.\nErfaren Venstre-bestyrelse med Benjamin Lindberg som ny formand\nBy Lotte Bøgevig on\t 19. februar 2016 POLITIK\nVed en velbesøgt generalforsamling torsdag aften valgte medlemmerne ny formand for Venstre i Solrød. Det blev foreningens hidtidige næstformand Benjamin Lindberg. Han afløser den fungerende formand Ib Meng, der efter 3 aktive år i bestyrelsen – bl.a. som kampagneleder – ønskede at køre en ny formand i stilling til kommunevalget 21. november 2017.\nBenjamin Lindberg annoncerede en plan for et aktivt foreningsår, og medlemmerne vil blive involveret i en række nye og spændende aktiviteter.\nDer var også genvalg til bestyrelsen af Tina Glimsager, Per Olesen, Michael Arnø, Mads\nSilberg og Anne Lindberg, mens der var nyvalg af 3 kendte personer i ”gadebilledet”: Henning Arlofelt Petersen, Solrød; Stig Johansen, Handrup og Charlotte Hasselbalch Jørgensen, Jersie.\nEfter Venstres vedtægter skal der vælges borgmesterkandidat til kommunevalget året før valgåret, og medlemmerne besluttede at holde opstillingsmøde på grundlovens fødselsdag 5. juni 2016. Kandidater skal anmelde deres kandidatur senest 14 dage før.\nEfter generalforsamlingen var der et politisk oplæg af borgmester Niels Hörup, som gav afsæt til en rigtig fin debat. Stemningen var god, og der var stor opbakning til Venstres politiske arbejde i Solrød og på Christiansborg.


Hjælp dit barn med idrætslysten via hjemmets faciliteter - LavPuls.dk\nHjemBoligHjælp dit barn med idrætslysten via hjemmets faciliteter\nHjælp dit barn med idrætslysten via hjemmets faciliteter\n26. marts 2022 Bolig\nFor børn har det en kæmpe betydning, at hverdagen indeholder masser af aktivitet og motion, fordi det at være i form udgør en stor del af at have et sundt helbred. Der holdes løbende øje med dit barns sundhed, bl.a. ved sundhedsplejerskebesøg, men du har som forælder også selv et ansvar for at støtte dem.\nEn have med plads til aktivitet\nDu kan hjælpe din søn eller datter med at være aktiv derhjemme. Det kan bl.a. gøres ved at omdanne haven til et indbydende areal med mange muligheder for at dyrke motion. Du kan for eksempel opsætte en trampolin, et gyngestativ eller noget lignende. Det kan også være, at dit barn er meget interesseret i gymnastik. Er det tilfældet, kan du evt. køb en air-track, som kan stilles på plænen om sommeren og blive brugt mange år fremover.\nIdræt skal også være en del af skoleundervisningen, fordi det netop er en høj prioritet i samfundet at sørge for en sund ungdom. Du kan på Svendborg Netavis finde en artikel, der handler om, hvad der lige nu gøres for at forbedre idrætsundervisningen på de yngste klassetrin. Du kan også læse en masse andre artikler på Svendborg Netavis.\nLegeredskaber, der inviterer til fysisk aktivitet\nMasser af legeredskaber er udviklet med intentioner om at få børnenes aktivitetsniveau til at stige. Der findes legetøj, hvor man skal klatre over redskaberne, og der findes også spil som fx Twister, der udfordrer kroppen på flere måder – de kan både være underholdende for familiens voksne og børn at deltage i.\nSom forælder har du et vist ansvar for at være et forbillede for dit barn i forbindelse med idræt. Sørg for, at du både lærer dit barn, at det er okay at slappe af på sofaen og fedt at få pulsen op og dyrke motion.


Appartementen Tuxer - Zillertal Arena Østrig\nTuxer Apartments er velegnet til alle, der elsker friheden i en lejlighed med masser af komfort! Lejligheden har en rolig beliggenhed, så du kan her slappe af efter en intensiv dag på ski. Hvis du lidt mere liv, så har du mulighed for at besøge det hyggelige og travle Gerlos. Med skibussen er det let at komme til og fra centrum samt skiliften. Dette komfortable lejlighedskompleks vil sikre dig, at du kan nyde dit ophold fuldt ud!\nSkibus til centrum og skilift


Har du spørgsmål til, hvordan vi håndterer dine persondata\nVælg den go'e energi\nTjek om du kan få fiber\nIndhold fra Altibox\nSnak fiber med os\nTjek dit elforbrug\nKør grønt - kør elbil\nKøb eller leasing\nClever som leverandør\nVi er ejet af kunderne\nOm Thy-Mors / Privatlivspolitik / GDPR kontaktformular\nKontakt vedrørende persondata og privatlivspolitik\nHvis du har spørgsmål til, hvordan vi håndterer persondata, eller du ønsker at gøre brug af dine rettigheder, som er sikret af EU’s Persondataforordning, skal du kontakte os via nedenstående formular, og vi vil vende tilbage til dig så hurtigt som muligt.\nNår du har indsendt ovenstående formular, vil du i første omgang modtage en mail, der beskriver, hvilke oplysninger vi typisk indsamler og hvorfor. E-mailen indeholder også oplysninger om, under hvilke omstændigheder vi kan leve op til de rettigheder, du har som følge af persondataloven.\nHvis du fastholder, at du ønsker at gøre brug af en af de rettigheder, vil du blive bedt om at bruge dit NemID, for at bekræfte din identitet.\nEr en ung, ambitiøs og talentfuld SUP surfer fra Thy, som vi har sponsoreret siden sommeren 2017. Christian går også under kælenavnet Polar Bear.\nLuk xCookie- og privatlivspolitik\nVelkommen til Thy-Mors Energi\nThy-Mors Energi er dit lokale el- og fiberselskab med ca. 44.000 andelshavere i Thy, på Mors og Thyholm. Vi udbygger fibernettet til gavn for hele det lokalområde, vi er en del af, og så er vi lokalområdets foretrukne elleverandør.\nLæs mere om Thy-Mors Energi\n96 70 22 00\neller henvende dig personligt i vores kundeservice på Løvevej 5 i Thisted eller på Elsøvej 107 i Nykøbing.\nSe forbrug på elmåler\nSe forbrug på ForbrugerWeb\nFokus på energi og klima\nFejlmeldt gadelys i Thisted Kommune


Krisen har gjort os til egoister på jobbet\nI friværdi-årene blev medarbejdere hysterisk rasende, når julegaverne var for små. Nu har krisens barske realiteter ændret vilkårene for fastholdelse og tiltrækning af medarbejdere.\nVi har fået en mere individualistisk kultur, hvor solidaritet er kommet på museum, mener professor Henrik Holt Larsen, CBS. (Foto: Colourbox)\nDet er endegyldigt slut med overlevelseskurser, medarbejdere, der bliver fornærmede over, at julegaverne kun er i 400 kroners klassen, og firmafester med tidens hotteste stand-uppere.\nDet overdrev, der var en stor del af virksomhedsidentiteten i midt 00'ernes friværdi-år, er blevet afløst af et arbejdsliv i skyggen af krisen med afskedigelser og alles kamp mod alle.\n»Virksomhederne har for det første lært at afskedige folk igen. For den andet er det groteske overdrev af personalegoder skrællet væk, og medarbejderne får ikke længere et hysterisk anfald, hvis der ikke er gratis slik, renseriordning, mountainbikes og fest på arbejdspladsen. For det tredje har vi fået en endnu mere individualistisk kultur, hvor solidaritet og fællesskab er kommet på museum, og derfor går individualiserede performance-baserede lønsystemer som varmt brød,« siger professor Henrik Holt Larsen fra CBS.\nHan er en af landets førende eksperter i Human Resouce Management og har netop genudgivet bogen Human Resource Management - Licence to work. Den blev første gang udgivet i 2005, men finanskrisen har forandret så meget så grundlæggende, at bogen er udgivet i ny form, der fortæller om krisens konsekvenser.\nOpturens cirkus-udgave af Human Ressource Management er blevet erstattet af anderledes barske realiteter, som dagligt kan aflæses i avisoverskifter.\nJobbene bliver flyttet ud af landet, og tilbage bliver de job, der kræver uddannede og specialiserede medarbejdere. De virksomheder overlever kun med engagerede, kreative og uerstattelige medarbejdere.\n»Op mod 80 procent af omkostningerne i en vidensvirksomhed er personaleudgifter. Kun en tåbe frygter ikke dårlig personaleledelse. Det, der holder på de gode hoveder, er kvaliteten af jobbet, udviklingsmuligheder og lederen. Men under dot-com-bølgen og opturen før finanskrisen følte mange virksomheder sig alligevel pressede, fordi de ikke kunne skaffe nok gode hoveder. Derfor så vi et overflødighedshorn af personalegoder,« siger Henrik Holt Larsen.\nIfølge ham viser en undersøgelse fra Dansk Industri, at hver anden virksomhed har skåret i personalegoderne.\n»Men denne tragedie er til at leve med, for det har atter vendt fokus mod dét, der i forvejen er det vigtigste, nemlig kvaliteten af jobbet og lederen,« siger han.\nTid, sted og moral\ndet groteske overdrev af personalegoder er skrællet væk...\nTidligere i år forsvarede lektor på RUC Jacob Dahl Rendtorff sin doktordisputats, der fortalte, at virksomheder ikke længere kan se sig selv som autonome enheder uden for samfundet, men i dag er en integreret del af samfundet.\nDet er derfor, der bliver stillet etiske krav til dem. Det betyder blandt andet, at virksomheders sociale ansvar, CSR, er blevet en del af værktøjerne til at fastholde medarbejdere, fordi folk ikke vil arbejde for nogle dumme svin, der misbruger børnearbejdere i Indien.\nHenrik Holt Larsen mener også, at Human Resource Management og Corporate Social Responsibility er indbyrdes afhængige af hinanden.\n»Virksomheder er mere og mere afhængige af deres omverdensrelationer. Medarbejderne i vidensvirksomheder har ofte øjenkontakt med kunder. Man kan ikke putte sig bag virksomhedens facade, man skal integrere sig i samspillet med omgivelserne, man skal tage stilling til samfundsanliggender, og man skal gennemgå sin idelogiske/værdimæsige kurs i forhold til, hvad der i omgivelsernes øjne er politisk korrekt. Den interne og eksterne kommunikation er vigtig, og den kræver, at HR-folk er med ombord,« siger Henrik Holt Larsen.\nHan mener, at HRM allerede nu, og i langt højere grad fremover, kommer til at handle om overflødiggørelsen af tid og sted.\nI vidensvirksomheder er ingen grund til at være fysisk tilstede på arbejdspladsen eller arbejde på bestemte tidspunkter.\n»I USA er det ikke længere et personalegode eller udtryk for progressiv personaleledelse, at folk kan arbejde hjemme. Næh, nu er det et krav, for hvorfor skal virksomheden betale husleje for medarbejderne, hvis de i stedet kan bruge hjemmet som arbejdsplads? Og hvorfor skal folk sidde i bilkøer i 1-2 timer hver dag for at komme et sted hen, hvor det måske er sværere at koncentrere sig end hjemme? Derfor er hjemmearbejdspladser i voldsom stigning i USA,« siger Henrik Holt Larsen.\nHenrik Holt Larsens profil på CBS


. GEM PRIMATERNE "VIDEO: HVORFOR PRIMATESTESTBEHOV SKAL AFSLUTTES - VIDENSKAB\nGem primaterne "Video: Hvorfor primatestestbehov skal afsluttes\nSå er test af biomedicinske eller farmaceutiske forbindelser på primater virkelig fremskridt med medicin? Det er et kontroversielt spørgsmål, hvor nogle hævder, at brugen af såkaldte "ikke-menneskelige primater" er afgørende for biomedicinsk forskning. Men en undercover-rapport fra Animal Defenders International (ADI) viser, hvordan primatforskning er knyttet til tvivlsom praksis i den internationale primathandel, mens den også antyder, at dyreforsøg kan være en dårlig indikator for menneskelige reaktioner. Vi er kun nødt til at se på nylige begivenheder for at finde ud af, at dette kan være sandt - med tragiske konsekvenser. Videoen trækker på de nylige forsøg med lægemidlet TGN-1412 som et eksempel, hvor sunde menneskelige frivillige led flere organfejl, koma og mulig tab af fingre og tæer efter at have fået små mængder af et lægemiddel, der ikke viste nogen dårlige bivirkninger på dyreforsøgspersoner.\nLad os indse det - primater er i fare. En fjerdedel af alle primatarter er truet, og de overlevende medlemmer af top 25 af disse truede arter kunne alle passe ind i et enkelt fodboldstadion. Primatforsøg er kun en del af truslen - andre vigtige faktorer inkluderer international handel med kæledyr, aflivning af primater til bushmeat og ødelæggelse af levesteder.\nI lyset af alt dette og det faktum, at selv om store aber har menneskerettigheder, er vi nødt til at spørge: hvorfor er regeringer og virksomheder stadig involveret i fangst, indeslutning, opdræt og brug af grimme prøver på vores nærmeste pårørende i dyret Kongerige? Disse små fyre fik aldrig underskrevet en afkald på et informeret samtykke.\nSe på ADIs fulde rapport her for at finde ud af mere, hvad der er gjort, og hvad der kan gøres for at afslutte primatforsøg.\nSave The Primates (websted; fuld PDF-rapport her på engelsk og andre sprog)\nMere om, hvordan du gemmer primater\n25 mest truede primatarter kunne "passe ind i enkelt fodboldstadion"\nSydøstasien betaler høje miljøomkostninger for palmeolie\n"Planet of the Apes" Opdaget i Republikken Congo\necocreativite.com © 2017 - 2021: Gem primaterne "Video: Hvorfor primatestestbehov skal afsluttes


OM ANERKENDELSE OG SELV-PROMOVERING | Caroline Vang OM ANERKENDELSE OG SELV-PROMOVERING – Caroline Vang\nOg hvad har jeg så lavet siden sidst. Det er det store spørgsmål. Jeg ved der går længe i mellem min\nBeklager, hvis det allerede fremgår et sted (så er det glippet) men kan du lave noget grafisk plakatarbejde på bestilling? :-)\nSend mig gerne en mail på carolinevang@me.com, så kan vi finde ud af noget :-)\nOg du er sej, dejlig og pisse dygtig, lige præcis som du er ❤\nOg hvad har jeg så lavet siden sidst. Det er det store spørgsmål. Jeg ved der går længe i mellem mine indlæg (af grunde jeg …


Pixie_Dust - Bryllupsklar.dk\nPixie_Dust last won the day on October 13 2015\nPixie_Dust had the most liked content!\nPixie_Dust replied to a topic in Bryllupstraditioner\nPixie_Dust replied to Baking Sins by Lea's topic in Bryllupsforberedelser\nRøndrup Event og Staff de er så søde og prof\nPixie_Dust replied to Pixie_Dust's topic in Do It Yourself debatten\ntak for jeres inputs vi endte med at lave dem med samler\nPixie_Dust posted a topic in Do It Yourself debatten\nVi har været meget frem og tilbage omkring kirkehæfter. Jeg synes det super fint, en fed detalje og en god måde at fortælle om dagens gang. Men vi har valgt samler der allerede står i samlebogen.. Virker det så mærkeligt? eller skal vi lade være med at skrive dem ind?\nsas90 started following Pixie_Dust July 11, 2016\nPixie_Dust replied to Pixie_Dust's topic in Bryllupsforberedelser\nPixie_Dust posted a topic in Bryllupsforberedelser\nJeg havde slet ikke tænkt over det, da man i min familie giver dem på dagen. Så jeg havde købt og fået det ingraveret til dagen...\nJeg har købt det flotteste ur til min H2B. Han ærgre sig tit over at han ikke har et. Så jeg ville selvfølgelig give ham det på dagen, så han kunne have det på. Men nu siger min kæreste at selvfølgelig skal vi først have gaverne dagen efter.. Hvad gør I? Kan jeg godt tillade mig at give ham den på dagen anyways? Og hvordan med dagen efter, skal jeg finde lidt mere til ham? Eller bare ikke have noget der? Og vis hvad skal det så være?\nSolmærker på skuldre og bryst\nPixie_Dust replied to JetteGS's topic in Brudemakeup, hår og skønhed\nMåske vis du giver de steder der har fået sol godt med solcreme?\nPixie_Dust replied to Pjevs's topic in Slank inden brylluppet\nMissLadybird started following Pixie_Dust May 27, 2016\nBrudekjolekøb midt i vægttab\nPixie_Dust replied to Oktoberbrud2016's topic in Brudekjolesnak\njeg spiser slet ikke stivelse, altså ingen brød, pasta, ris, kartofler eller majs og så holder jeg øje med kalorierne med en app. men i forhold til træning, så køre jeg morgen træning 3-4 gange om ugen, samt Lines program og så bootcamp Line er helt fantastisk! Hun er hård som beton men åndsvagt motiverende. Hun startede lidt langsomt ud, men wow hvor er det hårdt og pisse godt! Helt klart penge hver\net lidt hårdt program af proteinrig, kalorie let diæt samt træning træning træning Jeg træner 3-4 morgener med en veninde i FW og så to gang om ugen til boot camp hos Line Wittrup første gang det virkelig virker for mig\njeg er præcis i dine sko, helt ned til str Vi skal giftes 13.08.16. Jeg købe en kjole i feb, som lige kunne lukkes. Dermed kunne den ligges ind når jeg taber mig, men skulle jeg forblive samme mål, så kunne den ligges 1 cm ud og passe på den måde var jeg helt sikker på at den ville passe. Samtidig har jeg købt en med snørre i ryggen. Så er der også noget plads at gøre med Men det skulle nu ikke blive noget problem, jeg har smidt 7 cm på de sidste 6 uger om hoften Bor btw også i Aarhus\nPixie_Dust replied to Pixie_Dust's topic in Brudetilbehør\ntab 20 kg inden 1 januar 2017\nVægttab er en meget personlig ting jeg har prøvet alle kure mellem himmel og jord, men kan virkelig kun anbefale en protein høj diæt med lav kalorie indtag skal træning være hjemme eller hold? for med 20kg tror jeg du vil blive ked af ikke at stramme op samtidig


500 + Metro Style ikoner til Windows 8 - temaer\nIkonerne med metrostile har været populære lige siden udgivelsen af Windows Phone 7. Et godt antal ikoner og ikonpakker er tilgængelige på internettet for at erstatte standard Windows-ikoner. Den næste version af Windows, Windows 8 indeholder også Startskærm inspireret fra Windows Phone 7 UI.\nTrods introduktion af startskærm og apps i Metro-stil har Microsoft ikke indarbejdet Metro-ikoner i Windows 8. Det vil sige, at Windows 8 bærer de fleste ikoner fra tidligere versioner af Windows. Brugere, der elsker Metro-style icons og ønsker at erstatte standard ikoner med de kølige sort-hvide ikoner, kan nu downloade en fantastisk pakke, der indeholder over 575 ikoner til dine Windows 7 og Windows 8 operativsystemer.\nWindows 8 Ikoner Pack indeholder over 575 ikoner, og pakken opdateres dagligt for at inkludere nye ikoner. Pakken indeholder ikoner til strømknappen, forhåndsvisning, sikkerhed, bogføring, lydstyrkeregulering, tal, husholdningsapparater, computerhardware, foto, video, vejr, mediekontrol, mapper, filtyper, pile, USB-enhed, afbryder, hukommelseskort, og opdateringer.\nDen eneste fangst er, at alle ikoner er i 26 × 26 pixel, men du kan skala ikonerne ved hjælp af EPS kilde givet pakken. Glem ikke at oprette et systemgendannelsespunkt, systembilledskopiering eller brugerdefineret Opdater PC-billede i Windows 8, inden du erstatter standard Windows- og applikationsikoner.


Mentorordninger - Offentligt ansatte | Kommunikation og Sprog\nMentorordninger - Offentligt ansatte\nKS har to mentorordninger - en for ledere og en for nye på arbejdsmarkedet. Du kan deltage i en af ordningerne - enten som mentor eller som mentee\ntræning af dine kompetencer inden for sparring, dialog og samtale\nlov til at være den, der spørger, lytter og giver gode råd\nDerudover vil du få nye indsigter og perspektiver, når du ser udfordringer, situationer og bekymringer fra mentees vinkel.\nMentee er selv ansvarlig for sin læring, men får gennem mentors støtte og inspiration udviklet sin viden.\nFor at blive mentor kræves der, at du har nogle års erfaring på arbejdsmarkedet gerne fra forskellige job. Som mentor er det vigtigt, at du er klar til at være nysgerrig, og at du har energi til at indgå i en dialog med dine mentee.\nVil du være mentor? Tilmeld dig mentorordningen som mentor ved at udfylde skemaet\nVil du være mentee? Tilmeld dig mentorordningen som mentee ved at udfylde skemaet.\nHelena Jacobsen, Forretningsudviklingschef i Move On Communications from Dansk Psykolog Forening on Vimeo.\nSidsel Bondo, Souschef i Børne- og Ungerådgivningen, Helsinggør from Dansk Psykolog Forening on Vimeo.\nMentorordningen er et oplagt valg for dig som mentor, der gerne vil dele dine arbejdserfaringer med fagfæller, og hjælpe mentee med at se nye vinkler på problemer. Fokus i mentorordningen er på ledelsesrollen som helhed, og ikke på det faglige felt du er leder inden for.\nSend skemaet til mentor@kommunikationogsprog.dk, og skriv i emnefeltet om du vil være mentor eller mentee. Skemaet skal være indsendt senest søndag den 15. januar 2017, hvis du vil med i 2017/2018-forløbet.\nSom ledermentor kan du blive trænet i at se udfordringer, situationer og bekymringer gennem mentees øjne, og du får dermed nye indsigter og perspektiver, som kan guide dig til at reflektere over egen adfærd.\nSom ledermentee får du en unik mulighed for at udvikle dig som leder ved at få konstruktiv kritik og gode råd fra en leder med erfaring.\ner relativt ny i ledelsesrollen – det vil sige har en ledelseserfaring som leder eller mellemleder på under 3 år\nLedermentorordningen er et samarbejde mellem Dansk Psykolog Forening og Forbundet Kommunikation og Sprog.\nInden da vil mentorer og mentees blive matchet. Det sker i et samarbejde mellem DP og KS. Matchningen vil som udgangspunkt ske efter fælles interesser inden for ledelsesfaglige områder (se eventuelt tilmeldingsskemaet).\nDet er som udgangspunkt mentee, som booker møder og på forhånd fremsender dagsordener for møderne. Nøjagtig hvordan og hvornår man mødes samt andre individuelle forventninger til forløbet afstemmes mellem mentor og mentee på det første møde, som KS og DP indkalder til.\nForløbet starter og slutter med et arrangement, som KS og DP står for, og vi indbyder til en træningsession midt i forløbet.\nUnder forløbet er du altid velkommen til at ringe eller maile til den kontaktperson, som bliver tilknyttet hvert enkelt mentor-mentee par.